qundao/data-zh-poetry huggingface dataset:
送友之粤东
作者：博尔都
朝代：清

相送粤东去，深怜客舍寒。秋风摧木叶，忆尔下南安。马首五千里，猿声十八滩。扶胥海口过，眼界倍教宽。
送素庵监牧口北
作者：博尔都
朝代：清

分手河桥木叶黄，白沙衰草遍横塘。月明回首人千里，碛冷惊心雁几行。玉塞云深堆苜蓿，银蹄秋老破风霜。居庸翠涌群峰秀，定有新诗贮锦囊。
送苦瓜和尚南还
作者：博尔都
朝代：清

凉云日夕生，寒风逗秋雨。况此摇落时，复送故人去。飞锡竟何之，遥指广陵树。天际来孤鸿，哀鸣如有诉。败叶声萧萧，离思分无数。登高欲望君，前津满烟雾。
送顾梁汾南还
作者：博尔都
朝代：清

雪霁郊原映翠微，红亭分手欲沾衣。春风古道人归去，斜日荒村鸟乱飞。长荡莺花随处好，平津车马与心违。何年访尔空山里，相对清斋学息机。
雁
作者：博尔都
朝代：清

零露冷汀洲，归鸿度小楼。秋心齐唤起，不止动边愁。
题叶季良小像
作者：博尔都
朝代：清

树老香还幽，人间地亦静。澄波浸山色，修篁筛日影。时有双白鹤，飞来上渔艇。
和孙笠山秀才忆燕诗
作者：博明
朝代：清

采莲肠断木兰舟，寂寞乌衣细语留。水驿残阳何处梦，旧巢新垒总成愁。梁空故国三千里，帘卷西风十二楼。此日萧斋重惆怅，浴蚕天气话重游。
山谷祠
作者：博明
朝代：清

宜州谑谶竟非讹，墓道荒城宿草多。一代党人悲孟博，中天诗派并东坡。空堂岁晚陈鸡黍，古屋秋深挂薜萝。二十四家谁续订，南诹宗嗣近如何。
自嘲联
作者：博明
朝代：清
体裁：联

八千里外曾观察；三十年前是翰林。
僧房
作者：卜不矜
朝代：清
体裁：五言律诗

空庭多木石，梵韵杂鸣禽。门闭芭蕉雨，溪通杨柳阴。岸花侵竹入，径草护云深。惟有清宵梦，还将月印心。
始安游水龙洞
作者：卜不矜
朝代：清
体裁：七言律诗

探奇是处觅行窝，前陇烟云入望多。溪带金莲浮碧藻，峰盘玉笋出青螺。松枝似蜕遗鳞甲，石乳成花荫薜萝。转向虚亭问仙迹，几行残碣在轻莎。
春日过丁效斋皋陆别墅
作者：卜宁一
朝代：清

烟树侵天碧，茅亭一径开。梅根穿瘦竹，石榻染新苔。鸟唤凭风落，鱼游出涧来。呼尊邀共饮，薄暮未言回。
夜过隋堤
作者：卜梦熊
朝代：清
体裁：七言绝句

荒城寥落不闻鸡，半夜催行信马蹄。野色茫茫浑不辨，携将残梦度隋堤。
恨别
作者：卜淇
朝代：清
体裁：七言绝句

雕阑坐听鸟声频，苔径缤纷柳色新。最是别来凄绝处，看花不见折花人。
爱菊
作者：卜焕
朝代：清

我非柴桑翁，素性亦爱菊。地不满数弓，所栽备种族。泥沾洗馀滓，天暑障素幅。插援聊扶倾，除蠹恐滋毒。爱护同家儿，日夕劳顾复。花时绕畦看，相于淡无欲。迟暮亦何妨，霜馀惬幽独。自号菊花农，头衔珍令仆。
万寿寺木塔
作者：卜舟
朝代：清

巍然笔势蘸寒空，九级玲珑造化工。结顶朝元映日月，盘根错节傲霜风。声飘烟景微茫外，影射波光淡漠中。灵瑞毓钟张掖秀，能仁枵范永流东。
宏仁寺
作者：卜舟
朝代：清

寥落宏仁寺，尘侵佛自闲。雄碑摩圣迹，古木壮禅关。玉轴函三藏，金躯卧九间。那堪牲牧地，驼马践苔斑。
魏风初集试新茶分得删字
作者：卜金锡
朝代：清
体裁：古风

我生嗜饮过于食，放情茶酒无所闲。聊复一樽与一碗，坐消阨塞开愁颜。沉酣几欲倾家酿，采掇常思穷厓攀。迩来食贫罕兼给，酒或未废茶则悭。徒然雷雨满盈后，垂涎蒙顶丹丘山。宝耕老仙近八十，杖履轻适心高閒。手摘蓓蕾注磁素，旗枪入眼何斑斑。时值谢庭集子弟，不惜珍物群为颁。迥如海外穆陀叶，一吸灵液生玄关。长安贵人知何许，滇茶浓液色俱殷。若令鲜白见此品，酬之当有金数锾。乃畏郡斋减风格，招邀逸叟尝始娴。因而啖啜频见及，亦将涤我肠愚顽。昔闻陆羽诸具列鹾簋，弃掷真味如草菅。甘馨岂容他物点，虽祀为神经可删。又闻宋元以前皆碎碾，制成小饼龙凤环。人工漫添天趣损，生新之质全应艰。何似先春探紫笋，贮烹得候香逾兰。我今对此慰夙好，俯窥仰拟殊自憪。云影徘徊历晴树，交枝藻荇横澄湾。愧谢玉川走笔赠，但觉习习风生两腋间。
平凉有感
作者：卞三元
朝代：清

泾水秦山接混茫，遥看四野静边防。层云旅雁横秋月，断岭孤猿叫夜霜。百里荆榛边戍尽，十年戎马塞城荒。残郊败垒无人迹，磷火荧荧散北邙。
早发隆德过六盘
作者：卞三元
朝代：清

客怀苦难昧，归心促邮程。饰马立檐下，晨鸡犹未鸣。跨鞍出郊埤，征鞭不少停。野犬隔村吠，宿鸦绕树惊。隐隐双林侧，涓涓溪水声。登山不见月，举首已侵星。苍茫云雾起，良久曙光生。千峰拱翠壁，万壑入川平。忽觉高天际，已忘人世情。
隐者
作者：卞三元
朝代：清

独有烟霞意，难羁世外身。闲看林际月，漫理手中纶。丛桂成招隐，名山肯让人。逍遥吾自在，泉石养天真。
刘谦山邑尊奉调赴省，诗以送之
作者：卞乃钰
朝代：清

令尹题名取次看，几人严覈几人宽。一周甲子从头数，六十年无此好官。西郊建院仰前贤，秀读诗书朴种田。课士劝农频税驾，棠阴深处憩花鞯。水道疏通五十条，东横河势自迢迢。沙洲套港分南北，灌溉咸资大海潮。高原少雨便灾荒，谆劝黎民广种桑。比岁渐知蚕茧利，家家争祀马头娘。煌煌天语纪神功，贤宰精诚帝谓通。蝗不为灾征政异，芃芃禾黍庆年丰。德化流行俗自移，齐民那必在鞭笞。愿将旧政贻新尹，慈惠长留去后思。
刘谦山邑尊奉调赴省，诗以送之·其一
作者：卞乃钰
朝代：清

令尹题名取次看，几人严覈几人宽。一周甲子从头数，六十年无此好官。
刘谦山邑尊奉调赴省，诗以送之·其三
作者：卞乃钰
朝代：清

水道疏通五十条，东横河势自迢迢。沙洲套港分南北，灌溉咸资大海潮。
刘谦山邑尊奉调赴省，诗以送之·其二
作者：卞乃钰
朝代：清

西郊建院仰前贤，秀读诗书朴种田。课士劝农频税驾，棠阴深处憩花鞯。
刘谦山邑尊奉调赴省，诗以送之·其五
作者：卞乃钰
朝代：清

煌煌天语纪神功，贤宰精诚帝谓通。蝗不为灾征政异，芃芃禾黍庆年丰。
刘谦山邑尊奉调赴省，诗以送之·其六
作者：卞乃钰
朝代：清

德化流行俗自移，齐民那必在鞭笞。愿将旧政贻新尹，慈惠长留去后思。
刘谦山邑尊奉调赴省，诗以送之·其四
作者：卞乃钰
朝代：清

高原少雨便灾荒，谆劝黎民广种桑。比岁渐知蚕茧利，家家争祀马头娘。
五咏堂联
作者：卞士云
朝代：清
体裁：联

光禄诗，文节书，大府来时开胜境；王公冕，将军画，名山何日得重游。
挽彭玉麟联
作者：卞宝第
朝代：清
体裁：古风

亲炙忆湖湘，善必告，过必规，道合则从，海内论交今有几；余辉炳江汉，生不虚，死不朽，功成者退，衡南浩气此常存。
挽曾国荃联
作者：卞宝第
朝代：清
体裁：联

文正而后，赖有替人，两驻崇麾，恺泽永垂桑梓福；中兴以来，无多宿将，一登旧垒，哀音尚咽鼓鼙声。
五咏堂联
作者：卞斌
朝代：清
体裁：联

胜境重开，诗采书声延古趣；生机最乐，雀喧鱼戏助天和。
沈卞互嘲联
作者：卞斌
朝代：清
体裁：联

大雨沉沉，沈二缩头不出；居官下下，卞三革顶而回。
去半塘
作者：卞梦珏
朝代：清

半塘容膝半年多，一别浑如一梦过。记得山光青似黛，肯忘水色碧于螺。邯郸卢子留萍迹，蝴蝶庄生笑网罗。不是橹声鸡唱候，此身犹自滞南柯。
咏六月小庭落叶
作者：卞梦珏
朝代：清

深篁蔚卉未知秋，几叶棱棱似探幽。月槛风窗聊寄傲，石屏萝磴谩稽留。迟归恐值吴江冷，先遁奚惭御水流。依约晓阶迎曙色，古槐高柳鸟声稠。
湖楼
作者：卞梦珏
朝代：清

一湖幽况送诗篇，画阁初晴暮卷帘。两岸烟岚飞鹤点，数声钟磬醒鸥眠。山从虚镜遗真影，塔向空天立自然。多少白云分片段，悠悠竟与远峰连。
落梅
作者：卞梦珏
朝代：清

静夜新雷雨欲滋，无端愁为落梅支。因追灞上初春日，转念孤山二月时。香雪易飘风细细，飞琼难挽柳丝丝。问梅那得情如我，祇恐桃花笑也痴。
惜馀春慢·湖上饯春，用周美成韵
作者：卞梦钰
朝代：清
体裁：词

荷钱铸新，榆钱蓄旧，难买春留芳草。回思柳月，转忆桃霞，常为雨风迷晓。恰来何事凄其，负住云深，饯今云少。叹春光兰臭，莫逆溪山，关情缥缈。试问取、叶底雏莺，梁间乳燕，解否而今烦恼。绣阁兰闺，词裁代谢，思拥笔端难扫。还问春归何处，可是天涯，再来又老。恍疑似、雁去南天，日送远峰环绕。
惜馀春慢·湖上饯春，用周美成韵
作者：卞梦钰
朝代：清

荷钱铸新，榆钱蓄旧，难买春留芳草。回思柳月，转忆桃霞，常为雨风迷晓。恰来何事凄其，负往云深，饯今云少。叹春光兰臭，莫逆溪山，关情缥缈。试问取、叶底雏莺，梁间乳燕，解否而今烦恼。绣阁兰闺，词裁代谢，思拥笔端难扫。还问春归何处，可是天涯，再来又老。恍疑似雁去，南天日送，远峰环绕。
玉烛新·咏茉莉，用周美成韵
作者：卞梦钰
朝代：清

亭轩微雨过。看绿荫雕栏，蕊珠新就。轻柔婉约，冰姿倩、百颗玲珑芳漏。含情几许，最月淡风清时候。人静矣、凉透屏纱，素香腻沾衫袖。清端足并梅花，雅不受红尘，冷暄匀否。粉猜玉斗。纤可拟、洛浦浣溪人瘦。烟凝露秀。每自殷勤回首。遥寄语、桂殿兰宫，霓裳慢奏。
玉烛新·咏茉莉，用周美成韵
作者：卞梦钰
朝代：清
体裁：词

亭轩微雨过，看绿阴雕栏，蕊珠新就。轻柔婉约，冰姿倩、百颗玲珑芳漏。含情几许，最月淡风清时候。人静矣、凉透屏纱，素香腻沾衫袖。清端足并梅花，雅不受红尘，冷暄匀否。粉猜玉斗。纤可拟、洛浦浣溪人瘦。烟凝露秀。每自殷勤回首。遥寄语、桂殿兰宫，霓裳慢奏。
菩萨蛮·咏梅
作者：卞梦钰
朝代：清
体裁：词

繁香浸月冰魂醒。鹤惊风动窗横影。清梦逼寒帏。疏英点翠衣。苔明函润玉。冷艳生芳骨。露面一枝新。开来到处春。
菩萨蛮·咏梅
作者：卞梦钰
朝代：清

繁香浸月冰魄醒。鹤惊风动窗横影。清梦逼寒帏。疏英点翠衣。苔明函润玉，冷艳生芳骨。露面一枝新。开来到处春。
菩萨蛮·秋夜
作者：卞梦钰
朝代：清
体裁：词

忽思幽坐诗联月。月联诗坐幽思忽。风露咽吟虫。虫吟咽露风。石阶苍藓碧。碧藓苍阶石。秋夜旅人愁。愁人旅夜秋。
菩萨蛮·秋夜，回文
作者：卞梦钰
朝代：清

忽思幽坐诗联月，月联诗坐幽思忽。风露咽吟虫，虫吟咽露风。石阶苍藓碧，碧藓苍阶石。秋夜旅人愁，愁人旅夜秋。
菩萨蛮·秋景，回文
作者：卞梦钰
朝代：清

翠寒香净秋荷芰。芰荷秋净香寒翠。飞雁带云微。微云带雁飞。处闲人默语。语默人闲处。心远寄山深。深山寄远心。
菩萨蛮·翠寒回文
作者：卞梦钰
朝代：清
体裁：词

翠寒香净秋荷芰。芰荷秋净香寒翠。飞雁带云微。微云带雁飞。处间人默语。语默人间处。心远寄山深。深山寄远心。
齐天乐·湖上午日
作者：卞梦钰
朝代：清
体裁：词

彩云拥退千峰雨。日月并当双五。蒲泛琼卮，丝缠玉臂，竞渡遥同荆楚。门悬艾虎。愿兵辟灵符，尘清烽缕。天台路近，采药人归时正午。风度歌声何许。试问湖山，今可还如古。看小燕新蝉，穿红掠碧，都向景中添句。柳阴低映好放艇，邀凉水凝处。选韵题觞，删去繁箫鼓。
齐天乐·湖上午日
作者：卞梦钰
朝代：清

彩云拥退千峰雨，日月并当双五。蒲泛琼卮，丝缠玉臂，竞渡遥同荆楚。门悬艾虎。愿兵辟灵符，尘清烽缕。天台路近，采药人归时正午。风度歌声何许，试问湖山，今可还如古。看小燕新蟾，穿红掠碧，都向景中添句。柳荫低映，好放艇邀凉，水香凝处。选韵题觞，删去繁箫鼓。
初秋发夜郎
作者：卞永吉
朝代：清

雾满失前蹊，长林鸟乱啼。石危鸣濑急，峰峭断云低。客久迷乡梦，星驰促晓鸡。秋风何太急，先到夜郎西。
邗上送人之黄州
作者：卞永吉
朝代：清

故人辞我去，匹马向黄州。别绪频攀柳，相思独倚楼。江流通汉水，春信接邗沟。烽为年来急，迟迟莫浪游。
杂诗
作者：卞永誉
朝代：清

孤鸟声啾啾，小虫复唧唧。感此心茫然，抚膺长太息。视我衾与枕，徘徊不能寝。焚膏耀辉光，顾影重自审。
远别离
作者：卞永誉
朝代：清

妾理箧中衣，郎买江上舟。郎舟尚未发，载满妾心愁。郎舟自西去，江水自东流。江水流不返，江风吹不住。郎作江头风，妾作江头树。晓风吹树哀，晚风凄又来。树叶若飘泊，妾心空徘徊。
春日偕徐萼楼登覆酒山
作者：卞瑛
朝代：清

踟躅登高望，春光处处同。松连山径绿，花出杏村红。古跸浮云外，新莺细雨中。随君同缓步，何必太匆匆。
挽张之洞联
作者：卞綍
朝代：清
体裁：联

勋隆中外，身系安危，一夕大星沉，岂独哀思遍江汉；公自冰清，甥惭玉润，十年慈荫在，那堪回首望京华。
忻口以往气象大类塞垣生来偪琐至此始觉有历落意因而赋诗
作者：卢世㴶
朝代：清

地廓青天垂，群山忽敛迹。极目渺无隅，漠漠平如席。遥峰露微岑，参差类缝襞。枯桑何刁骚，枣柳少绳尺。长风吹不休，我行日将夕。惊沙纵复横，野气黄兼白。归翼没已完，惟见空烟积。肃肃单舆凉，心神恍若辟。若寤若旁皇，若已有所获。此日复何时，二月哉生魄。昏旦气候殊，劳歌答于役。脱衣古馆中，夜静灯花碧。
寓双松庵
作者：卢之枚
朝代：清
体裁：七言律诗

两年魂梦锁双松，此日禅床许卧侬。修竹较泉清更韵，高僧比酒味还浓。供茶新栗先霜剥，炊饭香粳带月舂。任是凡尘何处到，薜萝门径总云封。
松棚
作者：卢之枚
朝代：清
体裁：五言律诗

大厦非吾分，陋轩是所宜。无方驱烈日，随意架松枝。月到何曾碍，风来未觉迟。竹阴看渐长，高卧且吟诗。
读书横山僧舍薄暮远望
作者：卢之范
朝代：清
体裁：七言律诗

长日帘垂一院阴，柴门不扫任花侵。山中顿绝争名梦，松下能清学道心。落第杜羔情久淡，书空殷浩感徒深。夕阳每向遥天望，怕见归鸦绕故林。
一洞天
作者：卢九围
朝代：清

独有溪南一洞天，碧沙红树隐高贤。客来欲觅桃源路，借问刘郎前度年。
古意
作者：卢九围
朝代：清

东海有遗珠，皎皎含秋月。秋月有时亏，珠光盈不阙。朝拭玉镜台，暮映红罗襭。岂是贵知希，愿以酬高哲。
宁靖王墓
作者：卢九围
朝代：清

周道不复振，晋郑岂堪依。剧来要荒外，聊思效采薇。神圣膺天统，薄海播恩威。楼船忽飞渡，原野蔽龙旂。降藩知顺命，逝将安适归。爱此数茎发，讴吟自叹欷。苍天为之变，白日敛其晖。哀哉殉主难，从容有五妃。
挽蔡烈妇
作者：卢九围
朝代：清

匡床未觉梦魂单，举案依稀奉伯鸾。泪洒帘前春草赤，身随天外晓星残。投缳已了三生债，没世长留一寸丹。莫怪绿窗多感慨，枝头杜宇尚声酸。
春游竹溪寺
作者：卢九围
朝代：清

千竿缘竹一湾溪，掩映禅房绕曲堤。烟湿翠园花隐隐，云深碧涧草萋萋。无营祇觉幽怀旷，自在惟闻好鸟啼。清磬数声人去也，咏归还过画桥西。
椰酒
作者：卢九围
朝代：清

几度酿蛮烟，苍苍高树巅。棕分千缕结，核破一瓜圆。玉液真神异，苍匏出自然。何须誇醴酒，直欲胜甘泉。
海会寺
作者：卢九围
朝代：清

月户云扉半草莱，犹誇当日起楼台。寒枝莫辨金环处，贝阙谁留玉带来。织水真机鱼活泼，萦花幻梦蝶徘徊。高僧自證无生诀，懒向他年论劫灰。
游冈山
作者：卢九围
朝代：清

翠巘青岚日影迟，行吟正好及春时。看花人向层峦立，绝似王维画里诗。突兀寒岩翠作梯，暂从开士共幽栖。夜夜落月疑天外，笑指银湾接海低。
游冈山·其一
作者：卢九围
朝代：清

翠巘青岚日影迟，行吟正好及春时。看花人向层峦立，绝似王维画里诗。
游冈山·其二
作者：卢九围
朝代：清

突兀寒岩翠作梯，暂从开士共幽栖。夜夜落月疑天外，笑指银湾接海低。
秋林晚眺
作者：卢九围
朝代：清

荒林日暮欲栖鸦，独立苍茫数落霞。归去不须愁路杳，隔溪秋月映芦花。
落花
作者：卢九围
朝代：清

何处韶光不可怜，底须花落惜花妍。文章虽假知天意，色相皆空悟夙缘。香爱扑衣沾露好，舞宜送酒趁风前。残枝无计留春住，蜂蝶纷纷一惘然。
雁门烟雨
作者：卢九围
朝代：清

罗汉苍茫锁洞门，鸿飞不到别乾坤。烟迷绿霭山山隐，雨暗长空树树昏。岂似潇湘秋弄色，空怀雁阵夜销魂。拟同浮石湖中迹，候得时来报远村。
鹿耳连帆
作者：卢九围
朝代：清

万里飘飘泛海天，才临鹿耳转迁□。荡缨摇处分深浅，悬柁经时每接连。帆带晚风随浪起，舟依曲港避沙漩。须知奇险重洋外，锁钥东南障幅员。
怀王来硕
作者：卢乾元
朝代：清

碧湾成卧隐，岁晚事诛茅。月白寻渔桁，风危护鸟巢。文章归老宿，魂梦恋深交。自达穷通理，无烦作《解嘲》。
北塘晚棹
作者：卢元昌
朝代：清

悠悠北塘棹，落日转蓬科。留滞无安土，东南病把戈。江寒鱼罟静，月上虎踪多。去去勿复道，苍生可奈何？
哭李在湄二首
作者：卢元昌
朝代：清

汝书粘在壁，三载字依然。薄宦嗟无禄，投荒竟各天。老魂沾旅雪，客梦叫孤鸢。误汝真升斗，泉台恨肯捐。薄宦天涯客，频年几个回。挑灯搜鬼录，把酒话泉台。后死青山在，馀生白发催。羊城李少府，丹旐早归来。
哭李在湄二首·其一
作者：卢元昌
朝代：清

汝书粘在壁，三载字依然。薄宦嗟无禄，投荒竟各天。老魂沾旅雪，客梦叫孤鸢。误汝真升斗，泉台恨肯捐。
哭李在湄二首·其二
作者：卢元昌
朝代：清

薄宦天涯客，频年几个回。挑灯搜鬼录，把酒话泉台。后死青山在，馀生白发催。羊城李少府，丹旐早归来。
哭箕儿
作者：卢元昌
朝代：清

举目伶仃欲断魂，汝生惟此藐孤存。翻教衰祖为严父，休道无儿幸有孙。白首未抛苦海累，黄昏孰问寝门温。床头零落残书卷，几度青灯屋漏痕。
次韵酬楚中杨长公学博，伊父曾殉甲申之难
作者：卢元昌
朝代：清

先生本是关西子，不信而今我道穷。小草一官悲薄命，文章万卷哭秋风。萧萧涿鹿双蓬鬓，寂寂玄亭独老翁。相对话残嵇绍节，尊前泪滴夕阳红。
沈友圣娄归述王维夏近况
作者：卢元昌
朝代：清

鸡林今罢市，玄晏亦停披。天下书谁读，中原战未夷。干戈留短褐，贫贱养须眉。我有千秋业，嘐嘐杜甫知。
登吴六益藻野阁次韵
作者：卢元昌
朝代：清

凭栏极望思苍茫，南北关山雁几行。万里故人偏海角，十年兄弟一匡床。欲谋土室真成狷，便哭穷途未是狂。爱尔灌园能乐志，楼前长种百株桑。
群忠祠
作者：卢元昌
朝代：清

徐海楼船卷土来，角声吹落暮云哀。将军卧鼓空城闭，国士搴旗战垒开。五尺汪童能破贼，三千瓦氏浪衔枚。先朝祠宇还香火，萧瑟寒鸦夕景催。
挽张之洞联
作者：卢兆蓉
朝代：清
体裁：联

于射策初即陈时政，其遗疏内尤念民艰，谠论忠言，与苏子瞻陆敬舆并读；有数大事足当人心，无八百桑可称家产，丰功亮节，殆韩魏公武乡侯一流。
题徐吉云军门玉照
作者：卢典
朝代：清

天生韬略罕能侔，知是名人起剪俦。万里沙涛经久测，半生戎马未曾休。译材通达孚时望，儒将雍容重上游。一片雄心忘老至，虎头燕颔定封侯。
史梦兰继室田太夫人九十大寿
作者：卢刚甫
朝代：清
体裁：联

酒进麻姑，灵萱不老；诗歌寿母，慈竹长春。
登冶父山追怀净根上人
作者：卢国华
朝代：清
体裁：七言律诗

第一高人第一峰，冶山天半隐芙蓉。独留净土藏僧衲，无限苍烟接晚钟。古洞生风疑伏虎，空潭印月冷蟠龙。寺门修竹清如许，何处拈花一笑逢。
龙王庙联
作者：卢坤
朝代：清
体裁：联

嘉澍庆知时，仰神赞天功，灵嘘元气；大田歌既渥，看泽周南海，福庇东瀛。
冬夜偶成
作者：卢德仪
朝代：清

朔风吹雪镫光冷，茅屋萧然四壁静。避人彊起理寒衣，抚事凄凉心耿耿。忆昨宛转深闺时，春风澹冶花弄姿。买秋延夏日搜讨，花里浮生聊自怡。浮生乐事浮云幻，转瞬年华易燕雁。世事沧桑不忍闻，回首烽烟嗟岁晏。岁晏荒寒仍若斯，茫茫天意有谁知。穷谷犹传猿鹤警，亲遭兵燹将焉之。将焉之，伤别离，君不见矮屋团栾日，犹胜围城叫苦时。
出城
作者：卢德仪
朝代：清

最佳风日是新晴，随意梳妆趁晓行。薄雾濛濛天欲白，流莺声里出春城。
和夫子游委羽山诗
作者：卢德仪
朝代：清

危峰缥缈矗云间，薄雾初开路几湾。清磬一声声破晓，閒花如雨下春山。神仙曾此荡精灵，山水为缘感夙因。鹤自翩翩梅自瘦，教侬无福作閒人。
和夫子游委羽山诗·其一
作者：卢德仪
朝代：清

危峰缥缈矗云间，薄雾初开路几湾。清磬一声声破晓，閒花如雨下春山。
和夫子游委羽山诗·其二
作者：卢德仪
朝代：清

神仙曾此荡精灵，山水为缘感夙因。鹤自翩翩梅自瘦，教侬无福作閒人。
回首
作者：卢德仪
朝代：清

忆昨避乱时，严冬彊就道。风尘猿鹤惊，寄庑何草草。虽曰非家乡，安居亦大好。谁知弥月间，入山恐不早。爨火断无温，雪冷前山皓。浮生四十年，两度干戈扰。生恐忧患多，朱颜不自保。回首望高堂，凄然已垂老。閒閒上高楼，山远楼与齐。绿竹罩春霭，子规啼复啼。有时微雨过，芳草何萋萋。耕夫荷锄来，款款晴一犁。风景岂不佳，所伤客邸栖。回首望家园，嗟哉云与泥。
寄大弟温州
作者：卢德仪
朝代：清

到今犹未赋还家，时节匆匆易岁华。增我怀思宵半月，滞人归梦客边花。终非故土情何恋，便不天涯路已赊。可识严亲悬望苦，也应穷巷赋回车。
春日
作者：卢德仪
朝代：清

绣包无事且徘徊，庭院沈沈长绿苔。一桁垂帘春昼永，桃花如雪燕飞来。
春草
作者：卢德仪
朝代：清

春色渺无寄，春心无处藏。昨宵微雨过，一线草痕长。泥润看成活，风过别有香。天涯羁旅客，为尔更思乡。
月下读唐人诗悠然有悟
作者：卢德仪
朝代：清

几卷唐诗手自娱，不须笺传苦纷拿。有时悟到忘言处，明月梨花澹欲无。
看花
作者：卢德仪
朝代：清

两载干戈避，荒村暂住家。流年真潦草，此日饱看花。作色香逾媚，无言态欲斜。于君倍郑重，几忘在天涯。
秋夜课廉儿读诗
作者：卢德仪
朝代：清

良宵闲雅与诗宜，清课从头莫告疲。矮屋数椽镫一点，我家喜有读书儿。
莫春偶成寄妹
作者：卢德仪
朝代：清

雨丝风片作春寒，寂寞深闺自掩关。瘦尽梨花飞尽絮，从卿商略莫凭阑。
避乱感怀
作者：卢德仪
朝代：清

不堪思往事，涕泪一潸然。遭乱又今日，浮生已卅年。傍人秋后燕，凄我雨中鹃。所幸慈姑健，犹为喜自天。
避乱石𡼖滩声作横彻夜不寐感赋一章
作者：卢德仪
朝代：清
体裁：七言绝句

干戈满地欲何之，穷谷藏身岁已迟。彻夜滩声眠不得，似为羁客写愁思。
避兵五部已弥岁矣长至祀先怆然有感
作者：卢德仪
朝代：清

几瓯麦饭几盂茶，奠向荒郊泪转加。为告诸姑兼伯叔，也应怜我是无家。
闻雁
作者：卢德仪
朝代：清

孤雁一声语，秋心暗里知。衡阳归有路，怜我竟何之。
凤山竹枝词
作者：卢德嘉
朝代：清

巧制蛟螭灯夕逢，盘旋屈曲肖形容。家家竞放连珠炮，多少儿童呼弄龙。士女纷纷到八庄，元宵三日正迎王。乞糖乞米求多福，一倍还须两倍偿。乡人有子娶新娘，待到三朝始拜堂。若问何仪为执贽，荷包个个绣鸳鸯。堪笑乡愚寡见闻，些些曲直竟难分。欲教省事凭何法，罚个槟榔便解纷。凤梨山下是侬家，郎若閒时来吃茶。采叶为丝成几两，寄郎城内换绵花。郎来视妾纺绵花，妾纺绵花郎卖纱。花价怕昂纱怕贱，莫教容易看摇车。一带渔家住海边，乌鱼捕得庆盈船。正头肥美回头劣，入市人人问价钱。
凤山竹枝词·其一
作者：卢德嘉
朝代：清

巧制蛟螭灯夕逢，盘旋屈曲肖形容。家家竞放连珠炮，多少儿童呼弄龙。
凤山竹枝词·其七
作者：卢德嘉
朝代：清

一带渔家住海边，乌鱼捕得庆盈船。正头肥美回头劣，入市人人问价钱。
凤山竹枝词·其三
作者：卢德嘉
朝代：清

乡人有子娶新娘，待到三朝始拜堂。若问何仪为执贽，荷包个个绣鸳鸯。
凤山竹枝词·其二
作者：卢德嘉
朝代：清

士女纷纷到八庄，元宵三日正迎王。乞糖乞米求多福，一倍还须两倍偿。
凤山竹枝词·其五
作者：卢德嘉
朝代：清

凤梨山下是侬家，郎若閒时来吃茶。采叶为丝成几两，寄郎城内换绵花。
凤山竹枝词·其六
作者：卢德嘉
朝代：清

郎来视妾纺绵花，妾纺绵花郎卖纱。花价怕昂纱怕贱，莫教容易看摇车。
凤山竹枝词·其四
作者：卢德嘉
朝代：清

堪笑乡愚寡见闻，些些曲直竟难分。欲教省事凭何法，罚个槟榔便解纷。
秋物十咏
作者：卢德嘉
朝代：清

一年容易等驹光，又值新秋报早凉。三径菊花添爽气，半池菡萏吐幽香。金风飒飒晨初动，玉露霏霏夜未央。静对书灯浑不觉，晓来霜意满山房。
秋物十咏
作者：卢德嘉
朝代：清

千山瘦削绕平原，纵目西风坐故园。一带低迷衰草色，几人憔悴晚烟痕。峰峦已减常春黛，岵屺长销自古魂。最是不堪凭望处，翠微日日送黄昏。
秋物十咏
作者：卢德嘉
朝代：清

回顾苍茫日影沈，者番酝酿是秋阴。村容黯淡看难辨，山意模糊望转深。未遇云霓谁诈雨，若逢雷电定为霖。来朝天挂羲和驭，照耀黄花满地金。
秋物十咏
作者：卢德嘉
朝代：清

天路悠悠近紫微，孤云往返欲何依。风高鹤背千门出，雨冷龙腥半夜归。裁锦漫誇凌汉赋，薄罗将就补寒衣。与君好结閒中伴，莫逐狂猋到处飞。
秋物十咏
作者：卢德嘉
朝代：清

搔首问天独倚栏，露华清切涌珠团。阚郎不起三生梦，坡老空嗟一夕寒。长夜冰心栖海国，几家霜杵诉江干。琼楼贝阙红尘隔，此地几登自古难。
秋物十咏
作者：卢德嘉
朝代：清

澄江入暮夕阳斜，不尽低徊一望赊。万顷风烟迷楚佩，十年消息盼仙槎。眼前到处人心冷，镜里偏看老鬓华。欲托微词波已逝，临渊独坐怨咨嗟。
秋物十咏
作者：卢德嘉
朝代：清

花房飘谢怅淹留，落魄凄凉老故邱。女已无家依草露，我来含恨吊芳洲。香须粉翅销看尽，翠黛蛾眉怨未休。一自南园春去后，丹青迢递隔朱楼。
秋物十咏
作者：卢德嘉
朝代：清

西风拂柳破愁醒，旧绪依稀别帝京。落叶舟摇南北岸，疏枝长系短长亭。寒依彭泽腰应瘦，老志灵和眼未青。莫上荒堤回首望，天涯多少怨飘零。
秋物十咏
作者：卢德嘉
朝代：清

轻尘静处暗闻香，遥指平原是故乡。曾托孤根依素女，分将修斧趁吴郎。枝头空就金为粟，苑内频惊夜有霜。漫道山阿容我老，喜来花信梦初长。
秋物十咏
作者：卢德嘉
朝代：清

高楼乍度雁声初，节物惊人计已疏。露下栖迟南岭月，风前冷落北来书。长途矰缴看皆是，自古稻粱未有馀。与尔凄清同世路，峰头何日不欷歔。
赠卢苕园
作者：卢文弨
朝代：清

寂寂扬雄宅，惟君数往还。交怜同臭味，贫有好容颜。疑义常从析，新诗更许删。闷来谁慰藉，真意最相关。
送莫又张栻之润州
作者：卢文弨
朝代：清

新年初见黯离颜，杨柳才青未可攀。有客萍蓬还独泛，何人风雪最相关。寒冲凫雁春前水，梦到金焦望里山。我亦扁舟向东去，樯乌背发几时还。
贺李鸿章七十寿联
作者：卢昌诒
朝代：清
体裁：联

四序以阳春为橐钥；八方仰潞国若天人。
游石碧山
作者：卢槐
朝代：清
体裁：五言律诗

竹光团野色，山寺午钟稀。饥鸟窥僧榻，狂花溅客衣。屏萝欺绘笔，石溜送琴丝。静意谁堪会，流莺时一啼。
挽张百熙联
作者：卢毅
朝代：清
体裁：联

我于公无知遇恩，独怜京洛缁尘，只一字褒嘉，曾借品题谢白眼；天与人异栽培意，遽夺衡湘赤舄，睹半开教育，可应涕泣吊青年。
江陵镇夜泊
作者：卢海宗
朝代：清
体裁：五言律诗

江风吹不到，曲港路横斜。水白来秋月，舟轻宿蓼花。远钟方唤客，晓梦正还家。一夜安眠稳，波涛隔浦遐。
秋蛩
作者：卢海宗
朝代：清
体裁：五言律诗

凄凄复切切，何事太伤神。亦算善鸣者，兼之能感人。墙阴又阶畔，短叹更长呻。千古谁同调，行吟楚水滨。
挽张百熙联
作者：卢熙
朝代：清
体裁：联

际东亚过渡时机，釐定学制，培育人材，强汉应为元功首；作本朝进步党长，淹贯中西，调和新旧，论古稀逢旷世才。
铜雀台
作者：卢碧筠
朝代：清

城头落日鸟声哀，漳水无情滚滚来。昔日繁华成幻梦，至今词赋想清才。空馀片瓦埋秋草，无复歌声吊夜台。遗冢纷纷竟何用，荒陵寒雨长蒿莱。
广州华林寺罗汉堂联
作者：卢福普
朝代：清
体裁：联

法雨半分千佛国；昙云初护五羊城。
陶然亭文昌楼西厅联
作者：卢福曾
朝代：清
体裁：联

爽气扑城来，拄笏看山宜此地；绿阴生昼静，凭栏觅句更何人。
挽龚云峰联
作者：卢秋舫
朝代：清
体裁：联

此老与众仙同班，实盖法幢，仍向玉京山头，齐赴盂兰宴会；预日为苏子所约，清风明月，邀来赤壁舟次，共联诗酒因缘。
望远曲
作者：卢纮
朝代：清
体裁：古风

明知人不归，日日楼头望。人尚在天涯，只疑行陌上。陌上红尘逐日飞，何曾尘里见人归。经春历夏无消息，检点秋风又寄衣。
退省庵联
作者：卢维钰
朝代：清
体裁：联

圣恩赐西湖一曲；人望若北斗七星。
春暮
作者：卢芳型
朝代：清

一庭烟雨绕窗纱，碧绿春残处士家。倩尽东风留不住，杜鹃声咽杜鹃花。
池上
作者：卢芳型
朝代：清

细雨过春塘，参差荇藻香。临流非有羡，寄兴在濠梁。
东都行
作者：卢若腾
朝代：清

海东有巨岛，华人旧不争。南对惠潮境，北尽温麻程。红夷浮大舶，来筑数雉城。稍有中国人，互市集经营。虏乱十馀载，中原事变更。豪杰规速效，拥众涉沧瀛。于此辟天荒，标立东都名。或自东都来，备说东都情。官司严督趣，令人垦且耕。土壤非不腴，区画非不平。灌木蔽人视，蔓草？人行。木杪悬蛇虺，草根穴狸鼪。毒虫同寝处，瘴泉供饪烹。病者十四五，聒耳呻吟声。况皆苦枵腹，锹锸孰能擎。自夏而徂秋，尺土垦未成。红夷怯战斗，独恃火器精。城中一炮发，城下百尸横。林箐深密处，土夷更狰狞。射人每命中，竹箭铁镖并。相期适乐土，受廛各为氓。而今战血溅，空山燐火盈。浯岛老杞人，听此忧茕茕。到处逢杀运，何时见息兵。天意虽难测，人谋自匪轻。苟能图匡复，岂必务远征。
东都行
作者：卢若腾
朝代：清
体裁：古风

海东有巨岛，华人旧不争。南对惠潮境，北尽温麻程。红夷浮大舶，来筑数雉城。稍有中国人，互市集经营。虏乱十馀载，中原事变更。豪杰规速效，拥众涉沧瀛。于此辟天荒，标立东都名。或自东都来，备说东都情。官司严督趣，令人垦且耕。土壤非不腴，区画非不平。灌木蔽人视，蔓草�人行。木杪悬蛇虺，草根穴狸鼪。毒虫同寝处，瘴泉供饪烹。病者十四五，聒耳呻吟声。况皆苦枵腹，锹锸孰能擎。自夏而徂秋，尺土垦未成。红夷怯战斗，独恃火器精。城中一炮发，城下百尸横。林箐深密处，土夷更狰狞。射人每命中，竹箭铁镖并。相期适乐土，受廛各为氓。而今战血溅，空山燐火盈。浯岛老杞人，听此忧茕茕。到处逢杀运，何时见息兵。天意虽难测，人谋自匪轻。苟能图匡复，岂必务远征。
东都行
作者：卢若腾
朝代：清
体裁：古风

海东有巨岛，华人旧不争。南对惠潮境，北尽温麻程。红夷浮大舶，来筑数雉城。稍有中国人，互市集经营。虏乱十馀载，中原事变更。豪杰规速效，拥众涉沧瀛。于此辟天荒，标立东都名。或自东都来，备说东都情。官司严督趣，令人垦且耕。土壤非不腴，区画非不平。灌木蔽人视，蔓草𥥾人行。木杪悬蛇虺，草根穴狸鼪。毒虫同寝处，瘴泉供饪烹。病者十四五，聒耳呻吟声。况皆苦枵腹，锹锸孰能擎。自夏而徂秋，尺土垦未成。红夷怯战斗，独恃火器精。城中一炮发，城下百尸横。林箐深密处，土夷更狰狞。射人每命中，竹箭铁镖并。相期适乐土，受廛各为氓。而今战血溅，空山燐火盈。浯岛老杞人，听此忧茕茕。到处逢杀运，何时见息兵。天意虽难测，人谋自匪轻。苟能图匡复，岂必务远征。
乌鬼
作者：卢若腾
朝代：清
体裁：古风

乌鬼乌肉、乌骨骼，须发旋捲双眼碧；惯没咸水啖鱼虾，腥臊直触人鼻嗌。汎海商夷掠将来，逼令火食充厮役；辗转鬻入中华土，得居时贵之肘腋。出则驱辟道上人，入则谁何门前客；济济衣冠误经过，翩翩车盖遭裂擘。此辈殊无饶勇材，不任战斗挥戈戟；独以狰狞鬼状貌，使人见之自辟易。厚糈豢养作爪牙，威严遂与世人隔；如此威严真可畏，弃人用鬼亦可惜！
仲秋初度登太武岩，次蔡发吾韵
作者：卢若腾
朝代：清
体裁：七言律诗

奇观十二岂虚哉，衰乱谁珍能赋才；兴到狂歌频看剑，人来载酒且衔杯。夜阑独伴鸡声舞，晓望何多蜃气台；弧矢半生成底事，可堪白发鬓边催？
借屋
作者：卢若腾
朝代：清
体裁：古风

借屋复借屋，屋借恶客主人哭；本言借半暂居停，转瞬主人被驱逐。亦有不逐主人者，日爨主薪食主谷；主人应役如奴婢，少不如意遭鞭扑。或嫌湫隘再迁去，便将主屋向人鬻；间逞豪兴构新居，在在隙地任卜筑。东邻取土西邻瓦，南邻移石北邻木；旬日之间庆落成，四邻旧巢皆倾覆。加之警息朝夕传，土著尽编入册牍；昼不得耕夜不眠，执殳荷戈走仆仆。此地聚庐数百年，贫富相安无觳觫；自从恶客逼此处，丁壮老稚泪盈目。人言胡虏如长蛇，岂知恶客是短蝮！
再赠林子濩，用前韵
作者：卢若腾
朝代：清
体裁：七言律诗

人情太似石尤风，偏向急程阻去篷；钟釜谁聆百步外，淄渑未辨一杯中。云迷碧海鱼龙醉，国在华胥蝴蝶通。时得同心相慰藉，满腔愁绪散空蒙。
冷灶
作者：卢若腾
朝代：清
体裁：古风

犹忆十年前，粝饭足饱噍；六、七年以来，但糜亦欢笑。去年艰粒食，饥赖山薯疗；今年薯也无，冷灶频断烧。有田不得耕，耕熟复遭剽；若望人解推，譬之瓠无窍。举世尚武功，不闻需智调；亦或饰文名，未解赏墨妙。众方悦谐媚，而余孤且峭；每怀杞人忧，持论中其要。以此触忌讳，乏绝谁相吊！今年既如此，明年可预料？问余服未服，仰天头自掉。
刊名
作者：卢若腾
朝代：清
体裁：古风

我生大乱际，不幸兼两累；人识我姓名，我复识文字。虽无金石词，亦或动痂嗜；而皮裹阳秋，未免触猜忌。耿耿王烈妇，从容死就义；立碑表贞姱，叙述颇详备。巍巍太武山，孕毓多瑰异；警句颂山灵，标之山头寺。我名署其后，今皆遭劓刖。若笑文字劣，何不以名示？姓名果不祥，何不并人弃？阴阳避就间，毕竟同儿戏。木伐迹且削，大圣有斯事；似我今所遭，未须生忿恚。
劝世
作者：卢若腾
朝代：清
体裁：古风

莫涎他人田，莫觊他人屋。涎田为种获，觊屋图栖宿。人生如寄耳，修短安可卜；一物将不去，底事空劳碌？况夺人所宝，内外咸怨讟。或云田屋在，堪作儿孙福；岂知机心萌，已中鬼神镞。纵使营置多，终当破败速。但看已前人，后车勿再覆！
南洋贼
作者：卢若腾
朝代：清
体裁：古风

可恨南洋贼，尔在南、我在北，何事年年相侵逼，戕我商渔不休息！天厌尔虐今为俘，骈首叠躯受诛殛。贼亦哗不惭，尔在北、我在南，屡捣我巢饱尔贪，掳我妻女杀我男。我呼尔贼尔不应，尔骂我贼我何堪。噫嘻！晚矣乎！南洋之水衣带迩，防微杜渐疏于始；为虺为蛇势既成，互相屠戮何时已。我愿仁人大发好生心，招彼飞鸮食桑椹。
却病
作者：卢若腾
朝代：清
体裁：古风

昔岁遇异人，嘻笑谈却病；不必觅医药，不必劳祭禜。外身而身存，此方用不竟；夜睡先睡心，百念昼清净。心睡梦不惊，念净物何竞；水既能胜火，遂脱阴阳阱。閒中时体验，良是养生镜；揆之圣贤教，理未金中正。有乐亦有忧，胞与在吾性；神仙纵不死，不及吾孔、孟。
发冢
作者：卢若腾
朝代：清
体裁：古风

发冢复发冢，无数白骨委荒茸；高堂大厦密于鳞，更夺鬼区架柱栱。轮奂构成歌舞喧，夜深却闻鬼声詾；此屋主人皆壮士，闻之恬然稀怖恐。壮士一去不复还，血溅原草无邱垄；生存华屋几何时，俄见因果同一种。新鬼归觅来故居，旧鬼揶揄笑且踊。
古树
作者：卢若腾
朝代：清

古树不计春，其中应有神；傲兀立道傍，岂解媚富人。富人侈游观，精舍结构新；不重嘉宾集，惟羞花木贫。于花爱美丽，于木爱轮囷；古树遭物色，那能安其身。百锸一时举，根柢离岸垠；树神俄震怒，役夫压不呻。二命易一树，道路悲且嗔；移树人精舍，主人动笑嚬。植之轩墀前，诧获琼琪珍；哀乐与人殊，天道岂泯泯！移借岛中寓，移植岛中树；跨城以为梯，撤屋以为路。若道家在岛，忍招邻里怒；若道岛非家，花木岂忍务！念此弹丸地，颠危在旦暮；一移此中来，再移何处住？譬之群燕雀，屋下安相哺；突决栋宇焚，懵然罔知惧。
古树·其一
作者：卢若腾
朝代：清
体裁：古风

古树不计春，其中应有神；傲兀立道傍，岂解媚富人。富人侈游观，精舍结构新；不重嘉宾集，惟羞花木贫。于花爱美丽，于木爱轮囷；古树遭物色，那能安其身。百锸一时举，根柢离岸垠；树神俄震怒，役夫压不呻。二命易一树，道路悲且嗔；移树人精舍，主人动笑嚬。植之轩墀前，诧获琼琪珍；哀乐与人殊，天道岂泯泯！
古树·其二
作者：卢若腾
朝代：清
体裁：古风

移借岛中寓，移植岛中树；跨城以为梯，撤屋以为路。若道家在岛，忍招邻里怒；若道岛非家，花木岂忍务！念此弹丸地，颠危在旦暮；一移此中来，再移何处住？譬之群燕雀，屋下安相哺；突决栋宇焚，懵然罔知惧。
叶茂林
作者：卢若腾
朝代：清
体裁：古风

叶茂林，报主颈血怨主心，心心爱主翻成怨，为主不死辱更深；慷慨刎喉先主死，焉能视主汤火燖。嗟哉累累若若辈，身濡鲜血献黄金；缓死须臾竟死矣，遗臭万年讵可任。惟有茂林终不死，长使忠义发哀吟。
同沈复斋、黄石庵、张希文游万石岩，次壁间韵
作者：卢若腾
朝代：清
体裁：七言律诗

忧乱愁怀锁未开，偶携胜友上高台。层层寺向云霄出，片片花从水石来。身世寄将洞口棹，道心清似雪中梅；何时便作太平逸，长此茗瓯又酒杯。
听人解律
作者：卢若腾
朝代：清
体裁：古风

读书万卷必读律，此语偶自坡公出；其实二者匪殊观，治心救世理则一。书之注疏多于书，律亦如是贵详悉。后生聪明且轻薄，瞥眼看律如驰驿；句可割裂字可删，顿令本文无完质。律文尚遭刽子手，区区民命复何有！民命纵为君所轻，舞文无乃露其丑；君久自负读书人，只恐读书亦失真。
咏史
作者：卢若腾
朝代：清

智伯有三臣，茁国与庇耳；豫让何为者，而遇以国士。当伯贪愎日，缄默坐相视；人已饮其头，乃始谋反尔。所为者极难，独愧中行氏；未闻主臣间，有论报施理。纵以众人报，不死亦足矣；反面事仇雠，安得与人齿。区区报伯恩，此道亦近市；劲悍虽足多，始终非全美。置之刺客传，直哉龙门史。韩非韩公子，说秦欲亡韩；谋策未见用，身先死说难。李斯师荀卿，燔书发难端；富贵三十年，三族并诛残。非死因斯谮，斯死坠高奸；中怀既不祥，祸伏似锋攒。伟哉张子房，报韩心力殚；功成从赤松，身退名亦完。悠悠千载下，去取随所安。刚直孔文举，鬼操岂能容；中怀欲杀之，犹畏众论詾。？虑发其镝，路粹助其锋；遂使天下士，悼失人中龙。虑本师郑元，粹亦学蔡邕；表表皆名下，甘作权门佣。杀人以媚人，终为祸所钟；尤恨荀文若，竭智佐奸凶。汲汲兴汉业，阿瞒笑其惷；及至加九锡，势成不可壅。嗔目除异己，噬脐悔无从；上哲睹未形，伊人吾所宗。
咏史·其一
作者：卢若腾
朝代：清
体裁：古风

智伯有三臣，茁国与庇耳；豫让何为者，而遇以国士。当伯贪愎日，缄默坐相视；人已饮其头，乃始谋反尔。所为者极难，独愧中行氏；未闻主臣间，有论报施理。纵以众人报，不死亦足矣；反面事仇雠，安得与人齿。区区报伯恩，此道亦近市；劲悍虽足多，始终非全美。置之刺客传，直哉龙门史。
咏史·其三
作者：卢若腾
朝代：清

刚直孔文举，鬼操岂能容；中怀欲杀之，犹畏众论詾。？虑发其镝，路粹助其锋；遂使天下士，悼失人中龙。虑本师郑元，粹亦学蔡邕；表表皆名下，甘作权门佣。杀人以媚人，终为祸所钟；尤恨荀文若，竭智佐奸凶。汲汲兴汉业，阿瞒笑其惷；及至加九锡，势成不可壅。嗔目除异己，噬脐悔无从；上哲睹未形，伊人吾所宗。
咏史·其三
作者：卢若腾
朝代：清
体裁：古风

刚直孔文举，鬼操岂能容；中怀欲杀之，犹畏众论詾。�虑发其镝，路粹助其锋；遂使天下士，悼失人中龙。虑本师郑元，粹亦学蔡邕；表表皆名下，甘作权门佣。杀人以媚人，终为祸所钟；尤恨荀文若，竭智佐奸凶。汲汲兴汉业，阿瞒笑其惷；及至加九锡，势成不可壅。嗔目除异己，噬脐悔无从；上哲睹未形，伊人吾所宗。
咏史·其三
作者：卢若腾
朝代：清
体裁：古风

刚直孔文举，鬼操岂能容；中怀欲杀之，犹畏众论詾。𠨚虑发其镝，路粹助其锋；遂使天下士，悼失人中龙。虑本师郑元，粹亦学蔡邕；表表皆名下，甘作权门佣。杀人以媚人，终为祸所钟；尤恨荀文若，竭智佐奸凶。汲汲兴汉业，阿瞒笑其惷；及至加九锡，势成不可壅。嗔目除异己，噬脐悔无从；上哲睹未形，伊人吾所宗。
咏史·其二
作者：卢若腾
朝代：清
体裁：古风

韩非韩公子，说秦欲亡韩；谋策未见用，身先死说难。李斯师荀卿，燔书发难端；富贵三十年，三族并诛残。非死因斯谮，斯死坠高奸；中怀既不祥，祸伏似锋攒。伟哉张子房，报韩心力殚；功成从赤松，身退名亦完。悠悠千载下，去取随所安。
哀渔父
作者：卢若腾
朝代：清
体裁：古风

哀哉渔父性命轻，扁舟似叶泛沧瀛。钓丝垂下收未尽，飓风乍起浪纵横。月落天昏迷南北，冲涛触石饱鲵鲸；是时正值岁除夜，家家聚首酣酒炙。惟有渔父去不归，妻子终宵忧且讶；元旦江头问归舟，方知覆溺葬东流。二十馀舟百馀命，妻靠谁养子谁收！人言岛上希杀掠，隔断胡马赖海若。那料海若渐不仁，一年几度风波恶。风波之恶可奈何，岛上渔父已无多。
哀烈歌，为许初娘作
作者：卢若腾
朝代：清
体裁：古风

哀矣乎！哀妇烈；烈妇之操霜比洁，烈妇之骨坚于铁。烈妇之冤天地愁，鬼神环视皆泣血。幼承闺训本儒风，长遵礼义无玷缺。结发嫁得名家子，有志四方远离别；别婿归宁依父母，晨夕女红忘疲苶。世乱穷乡靡安居，豪家搀入争巢穴；瞥见如花似玉人，多衒金珠买欢悦。不成欢悦反成嗔，罗敷有夫词决绝；夜深豪客强相逼，拒户骂贼声不辍。一时喧哗邻里惊，客翻赖主勾盗窃；举家拷掠无完肤，女呼父母从兹诀：我死必诉上帝知，莫患仇家怨不雪！千箠万棓不乞怜，甘心玉碎花摧折。哀矣乎！哀妇烈；夫婿归来讼妇冤，妇冤不白夫缧绁。道路有口官不闻，半畏豪威半附热。我欲伐下山头十丈石，表章正气勒碑碣；我欲磨砺匣中三尺剑，反缚凶人细磔剟。时当有待志未伸，慷慨歔欷歌一阕。哀矣乎！哀妇烈。
哭曾二云师相
作者：卢若腾
朝代：清
体裁：七言律诗

崚嶒品望著朝端，一木独支颠厦难；误倚田横栖海岛，忍看胡马渡江干。何曾先去为民望，惟有舍生取义安。惭愧不才蒙寄托，展观遗札涕汍澜。
哭熊雨殷老师
作者：卢若腾
朝代：清
体裁：七言律诗

出师未捷事蹉跎，胡越舟中俄反戈；为喜音跫鼪鼬径，终悲血洒鳄鲸窝。刘琨误杀冤犹薄，孟玖谗成恨不磨；剩得同山畏垒在，遗黎几度哭经过。
唾面
作者：卢若腾
朝代：清
体裁：古风

唾面拭之逆人意，不拭笑受人亦忌；谓怒常情笑不测，曲曲揣我心中事。当其揣我我已危，我心虚舟知者谁；祗宜匿影深林里，莫将此面与人窥。不见我面自不唾，感君此意频道破；可怜骨肉都不关，单单躲下面一个。
多悔
作者：卢若腾
朝代：清
体裁：古风

平生多悔事，尤多文字悔；乐道人之善，笔墨无匿彩。所期励姱修，臭味芬兰茞；乃因习俗移，面目幻傀儡。远者十馀年，近仅三两载；多少深情者，抵掌笑吾騃。人具圣贤资，讵可逆忆待；吾自存吾厚，虽悔不忍改。
夜寒
作者：卢若腾
朝代：清
体裁：五言律诗

霜月太凄清，不闻风叶声；愁多追浅梦，影瘦照寒檠。青史信疑案，碧翁颠倒情；驳翻殊未解，啁哳桀鸡鸣。
夜惊
作者：卢若腾
朝代：清
体裁：古风

濑海诸村落，处处闻夜惊；暴客暗窥袭，出没何纵横！所恃桨力疾，加以船身轻；轻疾在舟楫，制造岂难成。鸠工兼募士，旬日得胜兵；扑灭赴火蛾，何须刁斗鸣。惜兹小劳费，坐令贼势勍；窃恐载北骑，夜渡寂无声。弗摧虺为蛇，贵有先见明。
太文岩贵人设醮
作者：卢若腾
朝代：清
体裁：七言律诗

谩言报应事纷纭，皂白到头终自分；每恨无人诛国贼，今知有腹负将军。鬼神忏遍皆供案，牲币陈空总秽闻。惊听奏章道士说，熊公诉帝怒如焚。
失马
作者：卢若腾
朝代：清
体裁：古风

吾从大夫后，徒行畴云可；贫来出无舆，款段仅未跛。人马颇相称，出入遵道左；官军昨南征，括马忽及我。此非绝尘足，奚堪载骁果；兼无致远力，五石讵能荷。夺我代步资，立意殊琐琐；荣辱本无关，失马固非祸。吾老当益壮，习劳未敢惰；安步以当车，达观理自妥。舆马日相逢，对之无懡㦬。
寄答蔡仲修，时与其友洪阿士同避思山
作者：卢若腾
朝代：清
体裁：古风

西山、东海几千里，精卫方殚心未死；纵使千山木石空，目中忍见波涛起。波惊涛乱蛟螭飞，苦雨凄风日夜吹；洲岛晦冥满天愁，蓬莱复浅思悠悠。呜呼！脉脉此情谁共语，万年手眼归吾子；应与思山修史人，一口吸尽东海水。
寄门人戴某
作者：卢若腾
朝代：清
体裁：五言律诗

怜子经年别，远游良苦辛。定交多侠客，流恨托波臣。厌乱人情剧，亡胡天意新。从戎旧有约，莫待鱼书频。
将士妻妾泛海，遇风不任眩呕，自溺死者数人；作此哀之
作者：卢若腾
朝代：清
体裁：五言律诗

少妇登舟去，风涛不可支；眩眸逢蝄蜽，艳质嫁蛟螭。尽室为迁客，招魂复望谁；化成精卫鸟，填海有馀悲。
小寒日大雷雨
作者：卢若腾
朝代：清
体裁：古风

今日小寒节，雷雨互相奔；雷声如伐鼓，雨水若倾盆。阴候合严凝，阳气反吹喷；造化节宣理，田家熟讨论：谓今大发泄，入春必膏屯。惜此麰麦苗，芊芊满平原；秀实未可保，何以足饔飧。吾家倍八口，闻之欲断魂。况乃时令忒，天心类晦昏；生民乱未已，岂独忧田园！戚戚怀悲悯，孤情孰与言？
己亥元旦喜雨
作者：卢若腾
朝代：清
体裁：七言律诗

一年旧绪梦中删，侵晓檐前新水潺；旱魃潜踪随腊去，雨师洒道迓春还。洗兵应识天心切，润稼渐纾民力艰；童叟欢呼今岁好，三杯婪尾亦开颜。
市人行
作者：卢若腾
朝代：清
体裁：古风

富贵之门市人多，贫贱之门雀可罗；达人自觉心如水，贫贱富贵皆尔耳。鸟雀兮何憎，市人兮何喜！市人朝暮频往来，侧肩掉臂逐飞埃。翟公若能早择客，安用署门谢客回。
庄伏之以诗赠别，次韵酬之
作者：卢若腾
朝代：清
体裁：七言律诗

高士逸栖烟与霞，我来幸接挂星槎。钟山良玉炊难变，鲛室素绡染未加。已识淡交心似水，兼饶佳句笔生花。乱离怅尔音徽隔，频望飞鸿到海涯。
庄伏之梦余相过，作诗见寄；次韵答之
作者：卢若腾
朝代：清
体裁：七言律诗

山烟海雾黮无边，久矣津梁望杳然；髀肉复生悲我老，身名不辱忆君贤。偏于幻梦存真契，更以长怀托短笺；读罢新诗增慨恨，掀髯抵掌是何年。
庚子元旦
作者：卢若腾
朝代：清

庚子生来花甲匀，今朝庚子又回春；轮翻岁月催人老，鼎沸乾坤值我贫。清浊案中防别案，菀枯身外觅真身。黄金青史都无用，惟有灵明足自珍。鬓发星星白欲匀，懒随里社庆新春；拙招俗摈终须拙，贫畏人知故未贫。蜗角厌观蛮触国，蝶魂忘记牧君身；老、庄、大易一般旨，羞学小儒席上珍。
庚子元旦·其一
作者：卢若腾
朝代：清
体裁：七言律诗

庚子生来花甲匀，今朝庚子又回春；轮翻岁月催人老，鼎沸乾坤值我贫。清浊案中防别案，菀枯身外觅真身。黄金青史都无用，惟有灵明足自珍。
庚子元旦·其二
作者：卢若腾
朝代：清
体裁：七言律诗

鬓发星星白欲匀，懒随里社庆新春；拙招俗摈终须拙，贫畏人知故未贫。蜗角厌观蛮触国，蝶魂忘记牧君身；老、庄、大易一般旨，羞学小儒席上珍。
庚子除夕
作者：卢若腾
朝代：清
体裁：古风

除夕轰爆竹，百鬼尽惊号；穷鬼独倔彊，不随诸鬼逃。髣髴见形影，庭前啸且翱；慇勤谢穷鬼，微躯久相劳。谓尔增我德，我德故不高；谓尔忌我才，我才亦不豪。兢兢保方寸，仅不效时曹；胡为长嬲我，愁绪日抽缫。近得滇南信，王师新奋鏖；逐北出黔、楚，剋期荡腥躁。气运渐光昌，威福自上操；行当覈名实，屈伸变所遭。料尔鬼伎俩，安所用丝毫！鬼闻而惭惧，跳走如猿猱；儿童争逐之，嗾犬噬其尻。门庭幸肃清，来朝省画桃。
感叹
作者：卢若腾
朝代：清
体裁：古风

颜渊食埃墨，子贡望见之；岂非仁廉士，而以窃食疑。同在大圣门，诖误犹若斯；况于世人目，易为形迹移。杯中弓蛇影，谁能辨毫釐！君子自信心，礼义无欠亏；虽有流俗谤，冁然付一嗤。
戏效叠字体
作者：卢若腾
朝代：清
体裁：五言律诗

隐隐藏春坞，明明映水霞；一声声语鸟，万朵朵飞花。酒茗朝朝馆，笙歌夜夜衙；谁知愁怨筑，户户又家家。
抱儿行
作者：卢若腾
朝代：清
体裁：古风

健卒径入民家住，鸡犬不存谁敢怒。三岁幼儿夜啼饥，天明随翁采薯芋。采未盈筐翁未归，儿先归来与卒遇；抱儿将鬻远乡去，手持饼饵诱儿哺。儿掷饼饵呼爹娘，大声哭泣泪如雨；邻人见之摧肝肠，劝卒抱归还其妪。妪具酒食为卒谢，食罢咆哮更索赂；倘惜数金赎儿身，儿身难将铜铁锢。此语传闻遍诸村，家家相戒谨晨昏；骨肉难甘生别离，莫遣幼儿乱出门。
拗歌
作者：卢若腾
朝代：清
体裁：古风

拗叟性拗好必天，天可必乎恐未然；若道天终不可必，何以今年异去年。去年争构连云宅，去年争置膏腴田；去年二八娉婷女，明珠争买不论钱。得陇望蜀意未足，营谋最巧祸最先；良田广宅皆易主，娉婷伴宿阿谁边！狐死兔悲亦何益，后视今犹今视前；此翁留得记性在，虽无急性总无偏。转祸为福固有道，惟应刻刻念好还；人敢欺天天必怒，人解畏天天自怜。听我长歌泄天秘，莫笑拗叟拗而颠！
文章
作者：卢若腾
朝代：清
体裁：古风

文章自有神，立言贵创获；伧父浪结撰，视之如戏剧。不惜涴屏嶂，兼嗜灾木石；矢口任雌黄，名篇供指摘。非关胆气粗，祗为眼界窄。秦世吕不韦，阳翟大贾客；悬书咸阳市，一字莫能易。人岂不爱金，相国威自赫。目前无定价，未是文章厄。
旧马过门
作者：卢若腾
朝代：清
体裁：五言律诗

别去经春夏，偶然过我门；望中生急步，立久转悲喧。不怨贫相失，长怀旧有恩；人情多愧尔，惆怅更何言！
春寒
作者：卢若腾
朝代：清
体裁：古风

去冬已立春，共喜春来早；今春寒过冬，却疑冬未老。寒风凄且烈，渔舟多翻倒；不雨空阴晦，麰麦垂枯槁。天意欲何如，恻恻伤怀抱！
暴客行
作者：卢若腾
朝代：清
体裁：古风

青灯荧荧照读书，暴客惠然入吾庐。吾庐萧索何所有，两簏敝衣尽赠渠；主人不怒客不喜，一场得失仅尔耳。人言廉士只虚声，今日幸有君知己；按剑相盼戏耶真，我本非君之仇人。
村塾
作者：卢若腾
朝代：清
体裁：古风

弹丸海中岛，淳风邹、鲁俦；虽经丧乱馀，弦诵声尚留。村村延塾师，各有童蒙求。邻寓豪家子，般乐狎倡优；挥金市狡童，蜩沸习歌讴。歌声与笔声，异调乃相仇；驱遣师生散，不肯容欢咻。村人问塾师，怪事前有不？塾师曰固然，儒术今所尤。相彼倡优辈，扬扬冠沐猴。或握军旅符，或司会计筹；多有衣冠者，交驩不为羞。学书效迂缓，学优利速售；今日分手去，及早善为谋。村人笑相谢，先生滑稽流；吾儿不学书，只可事锄耰。
林子濩别后见怀寄诗，次韵酬之，用相勉励「共保岁寒」
作者：卢若腾
朝代：清

侠气棱棱露笔端，十年不放愁肠宽；谈来千古心逾壮，别去孤舟兴未阑。车笠已盟新雉坫，鼎钟须忆旧渔竿。太元新论并传世，难掩低昂杨与桓。依然碧水与青山，城郭人民改昔颜；畏尔后生如鹤立，惭余疏拙伴鸥閒。文章字字关伦理，寤寐时时可往还；识得安身立命处，何妨辛苦寄人间。
林子濩别后见怀寄诗，次韵酬之，用相勉励「共保岁寒」·其一
作者：卢若腾
朝代：清
体裁：七言律诗

侠气棱棱露笔端，十年不放愁肠宽；谈来千古心逾壮，别去孤舟兴未阑。车笠已盟新雉坫，鼎钟须忆旧渔竿。太元新论并传世，难掩低昂杨与桓。
林子濩别后见怀寄诗，次韵酬之，用相勉励「共保岁寒」·其二
作者：卢若腾
朝代：清
体裁：七言律诗

依然碧水与青山，城郭人民改昔颜；畏尔后生如鹤立，惭余疏拙伴鸥閒。文章字字关伦理，寤寐时时可往还；识得安身立命处，何妨辛苦寄人间。
林子濩寄诗见怀，次韵答之
作者：卢若腾
朝代：清
体裁：古风

去秋把君臂，芝兰欣同趣；裘葛忽更非，江云隔渭树。幽人叹索居，形影相谈吐；况乃婴疾病，杜门惜跬步。翘望古人来，风波不可渡。近传胡儿马，远避汉人戍；日夕舟楫通，不妨任去住。遗我诗百篇，何如一惠顾！
桀犬
作者：卢若腾
朝代：清
体裁：古风

桀犬惯吠尧，于尧何所伤；假令不吠尧，于桀何所偿。既饱桀刍豢，应喻桀心肠；桀威日以炽，犬吠日以扬。桀竟南巢去，犬亦丧家亡；无复声如豹，祗觉胆似獐。四顾乞人怜，摇尾在道傍。叮咛世上犬，勿效主人狂！
梦梦
作者：卢若腾
朝代：清
体裁：古风

酗狼郑伯有，彊死能为厉；况于忠义士，魂气孰能制！吾师建义旗，激烈兼恺悌；将士争用命，四海望攸系。乃触同舟忌，狂猘忽反噬；身首葬鱼腹，举家就歼殪。当时天地昏，一军皆流涕；谓宜排九关，疾呼诉上帝。顷刻伸显戮，用以警人世；夫何十馀载，皂白全奄翳。凶人蕃子孙，仍保首领毙；将无应运生，天实钟其戾。抑种罪业深，厥报在后裔。赫赫与梦梦，劳人长引睇。
次韵答卞生
作者：卢若腾
朝代：清

波中宝鼎棘中驼，风景令人感恨多；须信天心能转换，可堪世事尚蹉跎。怜君元豹深雾隐，老我白驹迅隙过；一段襟期相领略，不虚聚首此山阿。
次韵答卞生
作者：卢若腾
朝代：清
体裁：七言律诗

波中宝鼎棘中驼，风景令人感恨多；须信天心能转换，可堪世事尚蹉跎。怜君玄豹深雾隐，老我白驹迅隙过；一段襟期相领略，不虚聚首此山阿。
次韵答庄伏之
作者：卢若腾
朝代：清
体裁：七言律诗

何处稳栖一亩宫，腥膻末洗怒群雄；纲常全赖好男子，名誉半归亡是公。破屋琴书风瑟瑟，空山薇蕨雨濛濛；知君不是耽枯寂，成败兴衰慧眼中。
次韵答庄友
作者：卢若腾
朝代：清
体裁：五言律诗

相逢大乱际，顿觉话言新；悲甚古兴废，耻随人笑嚬。诗文穷愈富，气谊离偏亲；未许渔樵辈，伴君去避秦。
次韵答达宗上人
作者：卢若腾
朝代：清
体裁：七言律诗

忆昔相逢臭味亲，谁分德士宰官身；遭时翳景苍天醉，老我繁霜白发新。丧乱伤心空有泪，凄凉说法向何人！开椷喜接旧朋侣，偈语传来字字真。
次韵答骆亦至
作者：卢若腾
朝代：清
体裁：五言律诗

茅斋来胜友，如挹古人风；苦节死生外，孤踪儒、释中。无诗不爱国，有策足平戎；知尔怀悲愤，逃空未得空。
殉衣篇，为许尔绳妻洪氏作
作者：卢若腾
朝代：清
体裁：古风

妾为君家数月妇，君轻别妾出门走；从军远涉大海东，向妾叮咛代将母。妾事姑嫜如事君，操作承欢毫不苟。惊闻海东水土恶，征人疾疫十而九；犹望遥传事未真，岂意君讣播人口！茫茫白浪拍天浮，谁为负骨归邱首？君骨不归君衣存，揽衣招魂君知否？妾惟一死堪报君，那能随姑长织罶。死怨君骨不同埋，死愿君衣永相守；骨可灰兮怨不灰，衣可朽兮愿不朽。妾怨、妾愿只如此，节烈声名妾何有！
泰山高
作者：卢若腾
朝代：清
体裁：古风

泰山高，群岳之长帝所褒；眷来烟雾相亏蔽，丛薄时闻狐虎嗥。风景一至朱明盛，碧空澄霁妖兽逃；五十馀盘天孙座，俯临万象见秋毫。十洲三岛在咫尺，召集仙人奏云璈；仙人手酌流霞杯，荐以三千度索桃。桃花桃子开又结，泰山之高高莫埒。
浯中佳泉，蟹眼、将军与华严而三耳；华严地僻名隐，偶过瀹茗，赋以表之
作者：卢若腾
朝代：清
体裁：五言律诗

石罅流涓涓，幽香自可怜；未经尝七碗，几失第三泉。迹古僧铭在，源深海眼传；冷然逢夙契，欲去更流连。
海东屯卒歌
作者：卢若腾
朝代：清
体裁：古风

故乡无粥饘，来垦海东田。海东野牛未驯习，三人驱之两人牵；驱之不前牵不直，偾辕破黎跳如织。使我一锄翻一土，一尺、两尺已乏力；那知草根数尺深，挥锄终日不得息。除草一年草不荒，教牛一年牛不狂；今年成田明年种，明年自不费官粮。如今官粮不充腹，严令刻期食新谷；新谷何曾种一茎，饥死海东无人哭。
澎湖二首
作者：卢若腾
朝代：清
体裁：七言律诗

六六沙湾小似舟，须弥大界一萍浮。收罗日月狂澜里，零落云山古渡头。春水涨时村撒网，晓星明处客停舟。蓬瀛不信人间路，犹认仙源是梦游。
澎湖二首
作者：卢若腾
朝代：清
体裁：七言律诗

海上三山未渺茫，竹湾花屿郁苍苍。白沙赤嵌红毛地，绿苇黄鱼紫蟹庄。仰首但瞻天咫尺，称名合在水中央。古今多少沧桑劫，留得残云照夕阳。
澎湖文石歌
作者：卢若腾
朝代：清
体裁：古风

茫茫元气虚空鼓，长波汗漫蛟龙舞。忽然蓬莱失左股，幻结澎湖护仙府。秀灵磅礡孕扶舆，沧桑阅历成今古。遂有宝气摩青苍，知是奎星堕沙渚。雷电追取敕神丁，冰霜雕锼运鬼斧。合则成璧分如圭，圆成应规方就矩。藓斑隐跃渍璘璘，螺文屈曲旋楚楚。或如端溪鸲鹆眼，或如炎州翡翠羽。苍然古色露精坚，秀绝清姿工媚妩。几案有时烟云供，光怪犹作蛟龙吐。底用珊瑚采铁网，那复夜光誇悬圃。我来海外搜奇材，谁料眼中尽尘土。尘土尘土何足数，此石莫共匣剑处。惟恐神物不自主，夜半飞腾作风雨。
独醒
作者：卢若腾
朝代：清
体裁：古风

人于天地间，号为万物灵。祸福所倚伏，贵在睹未形；未形众所忽，而我偶独醒。彼醉醉视我，我言讵足听；彼醉醒视我，我乃眼中钉。徒令明哲士，劝诵金人铭。交态阅历遍，何殊水上萍；顷刻聚还散，风来不得宁。昔者阮嗣宗，率意辙靡停；当其路穷处，哭声震雷霆。道傍人大笑，何事太伶仃！寸心不相踰，双眼几时青。拟作哭笑图，张之堂上屏。
甘蔗谣
作者：卢若腾
朝代：清
体裁：古风

嗟我村民居瘠土，生计强半在农圃；连阡种莳因地宜，甘蔗之利敌黍稌。年来旱魃狠为灾，自春徂冬暵不雨；晨昏抱瓮争灌畦，辛勤救蔗如救父。救得一蔗值一文，家家喜色见眉宇。岂料悍卒百十群，嗜甘不恤他人苦。拔剑砍蔗如刈草，主人有言更触怒；翻加谗蔑恣株连，拘系搒掠命如缕。主将重违士卒心，豢而纵之示鼓舞；仍劝村民绝祸根，尔不莳蔗彼安取！百姓忍饥兵自静，此法简便良可诩；因笑古人拙治军，秋毫不犯何其腐！
田妇泣
作者：卢若腾
朝代：清
体裁：古风

海上聚兵岁月长，比来各各置妻房；去年只苦兵丁暴，今年兼苦兵妇强。兵妇群行掠蔬谷，田妇泣诉遭挞伤；更诬田妇相剥夺，责偿簪珥及衣裳。薄资估尽未肯去，趣具鸡黍通酒浆。兵妇醉饱方出门，田妇泣对夫婿商：有田力耕不得食，不如弃去事戎行。
留云洞，次前人刻石韵
作者：卢若腾
朝代：清
体裁：五言律诗

云是何方物，任人说去留；灵踪波共渺，静意石相犹。世事棼难定，劳生老未休；偶来空洞坐，寥廓得真游。
番薯谣
作者：卢若腾
朝代：清
体裁：古风

番薯种自番邦来，功均粒食亦奇哉；岛人充飧兼酿酒，奴视山药与芋魁。根蔓茎叶皆可啖，岁凶直能救天灾；奈何苦岁又苦兵，遍地薯空不留荄。岛人泣诉主将前，反嗔细事浪喧豗；加之责罚罄其财，万家饥死孰肯哀！呜呼！万家饥死孰肯哀！
疑猜
作者：卢若腾
朝代：清
体裁：古风

盟誓变为交质子，春秋战国风如此；末世上下相疑猜，更质妻子防逃徙。此法只可羁庸奴，若遇枭雄术穷矣；妻可再娶子再育，安能长坐针毡里。我赠一法君记存，推心置腹人知恩；众人畜之众人报，几个国士在君门。
病马
作者：卢若腾
朝代：清
体裁：古风

入门作病人，出门骑病马；可堪贫如洗，两病都著哑。我马不能言，主人笔代写；所病病在饥，消瘦剩两踝。无复霜雪蹄，迟迟行其野；感主相怜意，垂鞭不忍打。他人富刍粟，食多恩恐寡；愿守主人贫，忍饥伏枥下。
盆松
作者：卢若腾
朝代：清
体裁：古风

吾儿学种松，不取长大干；植之以盆缶，列之于几案。手拟才如指，尺量尚歉半；只此眇小姿，堪作希奇玩。枝低不畏风，本固不忧旱；触目翠且苍，会心幽而粲。昨见移松者，百夫挥雨汗；高株培厚土，朝夕勤溉灌。惟恐根柢枯，况望凌霄汉；用意殊勿忙，安在游泮奂。儿趣较为优，老夫自赞叹。
相识
作者：卢若腾
朝代：清
体裁：七言律诗

相识白头浑似新，识他谁假又谁真。客歌下里宜居郢，渔爱桃源岂为秦。争李道傍群小子，买瓜取大众贫人；自怜丑拙天生定，羞效西施病里颦。
眼孔篇
作者：卢若腾
朝代：清
体裁：古风

恒叹世人眼孔小，一饭睚眦大分晓；英雄眼孔如簸箕，感恩知己岂轻眇！贫者一饭艰一金，富者一饭等一针；若得一饭一般看，富儿容易买人心。冯驩慷慨歌长铗，不使孟尝券盈箧；假饶收得债钱多，安得齐、秦并震詟。美人头谢躄者门，宾客从此归平原；丈夫所重在意气，白璧黄金安足论。财交恐与豕交埒，况复惜财如惜血；豚蹄盂酒祝篝车，合祗淳于冠缨绝。
石丈
作者：卢若腾
朝代：清
体裁：古风

石丈、石丈！何不化形轻举便来往；呼之即行叱即止，推之即下引即上。为山、为坞、为亭台，豪家颐指给欣赏。胡为月费千夫力，长途辇运飞尘坱。金谷、平泉不让奢，役人岂惜千万镪；可怜青青麰麦田，邪许声中成腐坏。石丈过处田父哭，谁能闻之不痛痒！方知此石真顽物，虚说为怪夔蝄蜽。
石尤风
作者：卢若腾
朝代：清
体裁：古风

石尤风，吹捲海云如转蓬；连艘载米一万石，巨浪打头不得东。东征将士饥欲死，西望粮船来不驶；再遭石尤阻几程，索我枯鱼之肆矣。噫吁嚱！人生惨毒莫如饥；沿海生灵惨毒遍，今日也教将士知。
石言
作者：卢若腾
朝代：清
体裁：古风

我家南溟滨，湖山隐荒僻；日月几升沈，云烟相叠积。何来沙河翁，侨寓事开辟；欲以文字位，易我混沌席。卧者劖其腹，立者雕其额；伏者琢其背，蹻者镌其蹠。湖光照山容，伤痕纷如列。我顽亦何知，闻之屐游客；不誇笔墨奇，但叹湖山厄。胜事未足传，我骨碎何益！愿言风雅人，高文补其隙。
秋日庚子答时人
作者：卢若腾
朝代：清
体裁：五言律诗

四序虽流转，旷观理自同；金行露欲白，火德日犹红。蛩韵喧阶下，萤光闪草中；惟应松与柏，不肯畏秋风。
称谓
作者：卢若腾
朝代：清
体裁：古风

自有达尊三，交接情方启；寻常通名刺，称谓存典礼。等级肃森森，风俗淳济济；陋矣轻薄子，观天坐井底。矜其富贵容，几同漫刺祢；时或谒尊者，傲然相兄弟。不闻鄘之诗，相鼠犹有体。
老乞翁
作者：卢若腾
朝代：清
体裁：古风

老翁号乞喧，手携幼稚孙；问渠来何许，哽咽不能言。久之拭泪诉，世居濒海村；义师与狂虏，抄掠每更番。一掠无衣谷，再掠无鸡豚；甚至焚室宇，岂但毁篱藩。时俘男女去，索赂赎惊魂；倍息贷富户，减价鬻田园。幸得完骨肉，何暇计饔飧；彼此赋役重，名色并杂繁。苦为两姑妇，莫肯念疲奔；朝方脱系圄，夕已呼在门。株守供敲朴，残喘岂能存！举家远逃徙，秋蓬不恋根；渡海事行乞，冀可活晨昏。我听老翁语，五内痛烦冤；人乃禽兽等，弱肉而强吞。出师律不肃，牧民法不尊；纵无恻隐心，因果亦宜论。年来生杀报，皎皎如朝暾；胡为自作孽，空负天地恩！
腐儒吟
作者：卢若腾
朝代：清
体裁：古风

藏舟于壑夜半走，藏珠于腹珠在否？大凡有藏必有亡，幸我身外毫无有。我本海滨一腐儒，平生志与温饱殊；蹇遭百六害气集，荏苒廿年国恩辜。未忘报国栖荒岛，毖慎嫌疑不草草；逢人休恨眼无青，览镜自怜发已皓。发短心长欲问天，祖德宗功合绵延；二十四郡有义士，普天率土岂寂然。天定胜人良可必，孤臣梦夹虞渊日；西山薇蕨采未空，夷、齐安忍躯命毕。
荒芜
作者：卢若腾
朝代：清
体裁：古风

薄田仅数亩，而不免荒芜；世乱多豪彊，兼并恣狂图。膏腴连阡陌，犹复争区区；我虽不得食，何愧首阳夫！视彼饱欲死，无乃类侏儒。伤哉时与命，谁肯辨贤愚。
蔡生过我即别
作者：卢若腾
朝代：清
体裁：五言律诗

契阔十年许，跫然到我旁；话心犹未了，游兴一何忙。赠卷留冰雪，驱车去草堂；那堪遥订约，隔岁望来航。
薄俗
作者：卢若腾
朝代：清
体裁：古风

居无宿粮出无马，久安义命伏草野；鼎沸乾坤未廓清，岂有短长争难舍。霸陵道上故将军，醉尉呵止亭下宿；将军与尉昧平生，夜行何以辨真假。此尉执法良可嘉，后来杀之非罪也。又如狱中中大夫，死灰欲然遭溺洒。一旦起为二千石，岳吏就官不伤雅；汉家狱吏故自贵，虐囚何妨任苟且。如今薄俗殊不然，加大凌贵等土苴；伯夷、盗蹠无定名，信口翻掀唇舌哆。□□□□□□□，□□□□□□□；□□□□□□□，□□□□□□□。为小为贱何敢尔，发纵恃有大力者；厥性既殊毒复阴，鼎不能铸图难写。招群引类排所憎，鬼弹狐沙暗中打；顷刻之间市虎成，欲令白璧同碎瓦。瓦砾珠玉终自分，万目未眯口未哑。
行路难
作者：卢若腾
朝代：清
体裁：乐府曲辞

行路难，不待人情反覆间。人情有正方有反，有仰方有覆；当其未反未覆时，尚觉彼此两相关。如今人情首尾都险绝，安有正反、仰覆之二端。呼天谈节侠，指水结盟坛；芬芳可以佩，甘美可以餐。此时蜜中已藏剑，岂有肝胆许所欢。吁嗟乎！吾不能如鹿豕之蠢、木石之顽，安能与人无往还；往还未竟凶隙成，闭门静坐不得安。行路难，念之使人心胆寒。
见鬼
作者：卢若腾
朝代：清
体裁：古风

昨人刚见人，今日忽见鬼；猛然悟我愚，迟矣知人匪。人情深于渊，人貌厚于霼；剧谈天下事，顾盼一何伟！小小得丧间，便同慕膻蚁；假令临死生，能无犯不韪。须眉本丈夫，胡为畏首尾；松柏独也青，岁寒今存几？
观剧偶作
作者：卢若腾
朝代：清
体裁：古风

老人年来爱看戏，看到三更不渴睡；所喜离合与悲欢，末后半场可人意。模糊世界谁忍真，满前脸花兼眉翠；嗔喜之变在斯须，倏而狰狞倏妩媚。抵掌谈论风生舌，慷慨悲歌泉涌泪；岂有性情在其间，妆点习惯滋便利。无数矮人场前观，优孟居然叔敖类；插科打诨态转新，竟是收场成底事！老人虽老眼未眊，见此面目增怒恚。我欲逃之无何乡，云海茫茫乏羽翅；我欲闭户学聋哑，百病交攻难久视。祗应饱看梨园剧，潦倒数杯陶然醉。
识务
作者：卢若腾
朝代：清
体裁：古风

凡识时务者，共称为俊杰；瞻风而望气，则鄙其卑劣。请问两种人，从何处分别？时务重补叙，正道天所阅；风气在好尚，邪运人所窃。惟此天人界，辨之苦不晢。一从人起见，何事不决裂；繁华能几时，千秋污名节。亦或骋巧慧，邪正皆缔结。平居无事日，逢人美词说；及其临利害，判然分两截。独有耿介士，不肯灰心血。念念与天知，谁能相毁缺！
识病
作者：卢若腾
朝代：清
体裁：古风

稚子爱弄影，翻为影所弄；凡事因应间，亦如形影动。影虽有起灭，形本无迎送；寂感皆自然，体用并空洞。一念涉安排，诸缘齐斗鬨；说与才智人，须识此病痛。
责子诗，次陶渊明韵
作者：卢若腾
朝代：清
体裁：古风

臧、谷均亡羊，达人考名实；世乱重干戈，空复事纸笔。嗟予及衰惫，孑焉寡俦匹；尔力幸方刚，克家贵择术。所见邻里人，从军去十七；各各庇阿翁，睚眦人股栗。尔犹读父书，定知是蠢物。
赠鹭门林烈宇，次徐闇公韵
作者：卢若腾
朝代：清

虎溪曾眺望，旱识此翁贤；勒石岩栖迹，悬壶市隐年。奇方能却老，好句或堪传。茗碗静相对，烦襟一洒然。际兹衰且乱，爱尔隐而贤；藜杖收佳句，棠巢饮小年。君公形影近，韩伯姓名传；但得栖真意，市廛亦旷然。
赠鹭门林烈宇，次徐闇公韵·其一
作者：卢若腾
朝代：清
体裁：五言律诗

虎溪曾眺望，旱识此翁贤；勒石岩栖迹，悬壶市隐年。奇方能却老，好句或堪传。茗碗静相对，烦襟一洒然。
赠鹭门林烈宇，次徐闇公韵·其二
作者：卢若腾
朝代：清
体裁：五言律诗

际兹衰且乱，爱尔隐而贤；藜杖收佳句，棠巢饮小年。君公形影近，韩伯姓名传；但得栖真意，市廛亦旷然。
辛丑仲夏恭贺鲁王千秋
作者：卢若腾
朝代：清
体裁：七言律诗

瞻望寿星光陆离，岱宗祥霭亘天池；神呵十斛丹砂鼎，客醉千年白玉卮。鹤背吹笙来子晋，螭头献药集安期。谩言好道非雄略，潜见跃飞贵及时。
辛丑仲秋初度，王孟邻茂才以诗寄赠；次韵答之
作者：卢若腾
朝代：清
体裁：七言律诗

不羡道家丹诀精，秋来剩得影衾清；年华荏苒随流水，世态纷纭任沸羹。未死犹期天寤醉，虽贫莫与命争衡；昔人风月思元度，我亦怀君同此情。
辛丑春，重建太武海印岩；其秋落成矣。冬闰，洪钟特姻丈招同王愧两、诸葛士年来游，次蔡清宪旧韵
作者：卢若腾
朝代：清
体裁：七言律诗

胜赏虽迟犹小春，同游况复有芳邻；不深花木枝枝秀，无大洞天曲曲新。泉故喷香供茗客，石争呈面访诗人。雨奇睛好都经眼，浇尽世间万斛尘。
过曷山旧隐，赠诸门人继隐其中者
作者：卢若腾
朝代：清
体裁：七言律诗

忆昔龙蛇此蛰身，重来爽气拭秋旻；涧泉曲绕新门户，山鸟争呼旧主人。削玉石峰奇作丈，凌霜松树老为邻。已闻逐鹿高才出，莫向桃源久避秦！
送人之台湾
作者：卢若腾
朝代：清
体裁：五言律诗

台湾万里外，此际事纷纭。物力耕渔裕，兵威战伐勤。水低多见日，涯远欲无云。指顾华夷合，归来动听闻。
送曾则通扶榇归江右
作者：卢若腾
朝代：清
体裁：古风

君昔侍吾师，宦游入闽甸；吾师蒙难时，举家危悬线。君年未及壮，飘泊经百鍊；岛栖十七载，苦泪挥霜霰。谈尽岛中心，识尽岛中面；人面皆如昨，人心半迁变。经权惟所适，忠孝从其便；况有佳题目，救民息争战。天地瘖无声，是非任颠眩；游子孤所望，决计归乡县。吾师忠义骨，一纪羁浅竁；于今遂首邱，远道将裧輤。远道风景殊，腥臊币地遍；死者而有知，岂忍须臾见。君应体此志，去同离弦箭；贞操众所钦，孝思谁能先。我本狂戆人，多招流俗谴；声气托君家，两世相慕恋。忽忽忽别去，值我贫病荐；无金馈君赆，无酒饮君饯。赠君贫者言，言言心血溅；行矣尚勉旃，勿以规为瑱！
送曾屺望归豫章
作者：卢若腾
朝代：清
体裁：七言律诗

谁云异姓不同根，曾立君家深雪门；节义文意神作合，死生患难道长存。饥寒十口天边路，风雨孤坟海上村。怜尔还乡仍旅寓，几人心事细相论！
遣马
作者：卢若腾
朝代：清
体裁：古风

久矣劳尔力，不能充尔食；尔意亦良厚，忍饥依我侧。我贫日以甚，尔饥日以逼；中夜闻悲鸣，使我心凄恻。我无媚俗骨，宜与穷饿即；忍并尔躯命，市我弊帷德。赠将爱马人，剪拂生气色；努力酬刍豢，驰驱尽若职。道途倘相逢，长嘶认旧识。
重游万石岩，次旧韵
作者：卢若腾
朝代：清
体裁：七言律诗

山灵应喜混沌开，绝顶新成缥缈台；历落人烟堪指数，微茫海市欲飞来。石峰竞簇参差笋，泉溜长溅不谢梅。到此幽奇看未足，僧雏何事促传杯！
金鸡晓霞
作者：卢若腾
朝代：清
体裁：七言律诗

立石金鸡唱晓声，曙光红泛早潮平。暖蒸春髓浮元气，小结仙壶幻赤城。捧日天真瞻咫尺，应时海亦象文明。晴霞五色涛千丈，稳载长更十二程。
长蛇篇
作者：卢若腾
朝代：清
体裁：古风

闻道海东之蛇百寻长，阿谁曾向蛇身量；蛇身伏藏不可见，来时但觉勃窣腥风飏。人马不能盈其吻，牛车安足碍其肮！铠甲剑矛诸铜铁，嚼之縻碎似兔獐。遥传此语疑虚诞，取證前事亦寻常；君不见巴蛇瘗骨成邱冈，岳阳羿迹未销亡。当时洞庭已有此异物，况于万古闭塞之夷荒；夷荒久作长蛇窟，技非神羿孰能伤。天地不绝此种类，人来争之犯不祥；往往活葬长蛇腹，何不翩然还故乡！
门人林寿侯、升甫昆仲招游大岩云塔院有赋
作者：卢若腾
朝代：清
体裁：五言律诗

偶移游客屐，来过野僧寮；山是旧清净，地多新赋徭。战风千树叶，催雨五更潮；无限感时绪，暂将杯酒浇。
马语
作者：卢若腾
朝代：清
体裁：古风

士卒方閒暇，清野穷昼夜；独有严令下，牧马禁伤稼。均是百姓之膏脂，士饱欲死马偏饥；民谓纵士枵我腹，马谓借我涂民目。民声偯，马语诽；谁解者，阳翁伟。
骄兵
作者：卢若腾
朝代：清
体裁：古风

骄兵如骄子，虽养不可用。古之名将善用兵，甘苦皆与士卒共。假令识甘不识苦，将恩虽厚兵意纵；兵心屡纵不复收，肺肠蛇蝎貌貔貅。嚼我膏血堪醉饱，焉用舍死敌是求。
骆亦至将归锦田，以诗告别；次韵送之
作者：卢若腾
朝代：清
体裁：古风

双眼欲穿乱未平，忽话别离转心惊；岂无王粲登楼赋，谁有郑庄置驿情！辙鱼望水只升斗，待激西江总不成；我亦萧然多一身，肘见踵决甑生尘。平时不减壮士色，此日送君始恨贫。逃贫非难富亦易，美酒肥肉应能致。虽饥未肯食嗟来，仍留瘦骨待君至。
鬼鸟
作者：卢若腾
朝代：清
体裁：古风

鬼鸟、鬼鸟声何悲，非鸦、非鹏又非鸱；何处飞来宿村树，晨昏噪聒不暂移。忽复飞入病人屋，跳跃庭中啾啾哭；病人扶向堂前看，张嘴直欲啄其肉。群将矢石驱逐之，宛转回翔无觳觫；假口神巫说冤情，举家惊呼故婢名。鬼鸟应声前相讶，似诉胸中大不平；病人惶恐对鸟祝：我愿戒杀尔超生。鬼鸟飞去只三日，病人残喘奄奄毕；知是冤魂怨恨深，拽赴冥司仔细质。年来人命轻鸿毛，动遭磔剁如牲牢；安得化成鬼鸟千万亿，声声叫止杀人刀！
鲁王将入粤，赐诗留别；次韵奉和
作者：卢若腾
朝代：清
体裁：五言律诗

耻作池中物，春风护去樯；身原关治乱，迹不碍行藏。碧水连云驶，丹心向日将；翠华今渐近，攀附即飞翔。
如梦令
作者：卢蕴真
朝代：清

晓梦未离鸳被，忽被啼莺惊起。浓翠扑帘旌，飞遍一庭红紫。弹指。弹指。九十日春去矣。
醉春风
作者：卢蕴真
朝代：清

屈指清明近。东风吹更紧。锦帷绣幕昼常垂，闷。闷。闷。丝柳长堤，梨花深院。试探芳讯。蝶梦花间稳。不管人愁损。横斜几折小阑干，认。认。认。绿绕红围，都应未改。旧时情景。
锯解令·春暮有感
作者：卢蕴真
朝代：清

朝来几点催花雨。早柳絮、风前乱舞。瑶筝试理十三弦，漫弹出、闲愁无数。呢喃燕语。多少离怀待诉。玳梁未改旧巢存，却为底、飞来又去。
丙辰高西园凤翰与余同被劾，赋以寄之
作者：卢见曾
朝代：清
体裁：七言律诗

晚上徵车遇已迟，贤良异等圣君知。王阳况已临方面，柳下宁宜老士师。自古荐贤膺上赏，不知对簿有何辞。怜才惟羡凌云客，狗监偏能识不羁。
九日感怀
作者：卢见曾
朝代：清
体裁：七言律诗

黄菊秋高凉露芬，危楼极目思氤氲。宦情淡似雅江水，归性浓于峨岭云。邛竹种成皆可杖，斑衣叠绉欲生纹。如何万里长天雁，一过衡阳总不闻。
二郎庙
作者：卢见曾
朝代：清
体裁：七言绝句

谁家养老足鸡豚，抱布归来怨夕飧。早市已过休肉食，大街白日闭屠门。
仰止楼联
作者：卢见曾
朝代：清
体裁：联

夕阳双寺外；春水五塘西。
和田砚思同学见怀原韵
作者：卢见曾
朝代：清
体裁：七言律诗

离筵尊尽朔风吹，云栈天高雁信迟。杜宇久醒游子梦，黄花况感故人诗。天涯小草怜今日，蜀道当归定几时。无限心情愁寄远，满山红豆写相思。
寄赠田砚思同学
作者：卢见曾
朝代：清
体裁：七言律诗

一从吏籍挂浮名，孟浪辞家万里行。栈阁梦犹迷古道，锦江春不到边城。兼旬雅雨凌霜落，照眼峨冰逼暑清。风物迥殊青鬓改，故园回首不胜情。
寒绿堂
作者：卢见曾
朝代：清
体裁：七言绝句

牙签充栋足高门，旧库于今几尚存。最爱遗堂仍赐额，藏书万卷到元孙。
平山堂雅集·其一
作者：卢见曾
朝代：清
体裁：七言律诗

蜀冈高倚碧霄寒，学士遗堂历劫残。江气混茫遥向海，山光低亚近平栏。空馀咏啸酬嘉会，未解繁华负美官。还棹竹西歌吹路，红桥灯火月明看。
平山堂雅集·其二
作者：卢见曾
朝代：清
体裁：七言律诗

选胜应输此地豪，江山雄丽称风骚。花簪第四名犹重，亭表无双韵自高。一石清才频代谢，三分明月又吾曹。衙官屈宋分明在，虚左逢迎未惜劳。
成都怀古之一
作者：卢见曾
朝代：清
体裁：七言绝句

浣花才子飘零老，涤器乡人富贵终。试问怜才严节度，何如狗监识英雄。
承恩出塞留别扬州诸故人
作者：卢见曾
朝代：清

解网深仁且莫论，孤臣犹在识天恩。三年便许朝金阙，万里何辞出玉门。沙暗阴山秋猎壮，雪明瀚海夏裘温。多情应信扬州月，直送征轮到塞垣。
挽马维翰联
作者：卢见曾
朝代：清
体裁：联

前辈典型亡北斗；中原旗鼓失南军。
数帆亭
作者：卢见曾
朝代：清
体裁：七言绝句

入吟花树似通灵，尽殉诗人归大冥。渔火凄凉秋水畔，无人知是数帆亭。
桐轩联
作者：卢见曾
朝代：清
体裁：联

一代两文忠，到处风流标胜迹；三贤同俎豆，何人尚友似先生。
槐堂
作者：卢见曾
朝代：清
体裁：七言绝句

清高学士旧槐堂，堂在人非树亦亡。至竟不如江令宅，旃檀犹得祝空王。
汝阴西湖鞠为茂草久矣，予来守颖，始浚治之，今升新任，临行有作·其一
作者：卢见曾
朝代：清
体裁：五言律诗

欲别西湖去，祠堂拜四贤。名先官爵大，地藉晏游传。覆瓦延残碣，栽桑界祀田。报功尊赵吕，配食与千年。
汝阴西湖鞠为茂草久矣，予来守颖，始浚治之，今升新任，临行有作·其三
作者：卢见曾
朝代：清
体裁：五言律诗

欲别西湖去，难裁即景诗。鱼稀才试网，树小未交枝。十顷玻璃月，千秋黄绢辞。只今堪比胜，传语武林知。
汝阴西湖鞠为茂草久矣，予来守颖，始浚治之，今升新任，临行有作·其二
作者：卢见曾
朝代：清
体裁：五言律诗

欲别西湖去，差排愿未酬。水心平倚槛，岸角远登楼。亭贮潇湘月，花邀笛管舟。何年驻旌旆，偿此意中游。
汝阴西湖鞠为茂草久矣，予来守颖，始浚治之，今升新任，临行有作·其四
作者：卢见曾
朝代：清
体裁：五言律诗

欲别西湖去，王程已重催。船行家少累，骊唱郡多才。河役闻初罢，秧田见学栽。千沟迟畚锸，尽待后君来。
病三月几危小愈后谢亲友作
作者：卢见曾
朝代：清
体裁：七言律诗

疾贞不死患偏深，汤药寒更污枕衾。转似偷閒尘客作，最怜清俸寄人参。摩挲明岁朝天杖，捡点连年见道心。为谢亲朋休虑别，灵明无恙任长吟。
竹竿巷
作者：卢见曾
朝代：清
体裁：七言绝句

乔木交枝荫水涯，萧田连舍剧清华。竹竿也似乌衣巷，只剩寻常百姓家。
老虎仓
作者：卢见曾
朝代：清
体裁：七言绝句

入海缘何闭下流，直教壅水灌陵州。危城不没才三版，记取金蛇七月秋。
自江宁调治颍州江上作
作者：卢见曾
朝代：清
体裁：七言律诗

京尹才更新组绶，淮疆还领旧山川。颖连庐凤周三郡，家与琴书共一船。红树霜清霞近岸，碧云秋澹月行天。澄怀雅称西湖长，恐少勋名继四贤。
苏亭联
作者：卢见曾
朝代：清
体裁：联

良辰尽为官忙，得一刻余闲，好诵史翻经，别开生面；传舍原非我有，但两番视事，也栽花种竹，权当家园。
见可园
作者：卢见曾
朝代：清
体裁：七言绝句

名园群从少相亲，二十年来伤逝频。剩有空亭花一树，支离也似既衰人。
谢刘百朋台长送镇江醋
作者：卢见曾
朝代：清

穹庐两事眠与餐，黄粱一饱游邯郸。出入九重要十艾，麾斥八极骖三鸾。谁欤抱瓮轻剥啄，伛偻而进容肃端。犹疑人在华胥界，麻姑送酒来仙坛。开札才知君意厚，为柔葱薤平病肝。我昔拥旄贡形虎，颇与醯人同职官。醯人长贱盐人贵，推寻此故时嗟难。虽然富国无近效，和羹大用谁能刊。雅爱京口传秘制，风味不减桃花酸。旧游枨触一回首，开山万里江漫漫。问君非乞非自造，何以得此于呼韩。名流耽癖空好事，报书一笑君须看。既无美膳实金鼎，又无生菜调春盘。纵云鼻吸三斗为宰相，但觉吾辈骨格殊清寒。
转运署苏亭联
作者：卢见曾
朝代：清
体裁：联

良辰尽为官忙，得一刻余闲，好诵史幡经，另开生面；传舍原非我有，但两番视事、也栽花种竹，权当家园。
过张桓侯故里
作者：卢见曾
朝代：清
体裁：七言绝句

谈笑降颜蜀道开，椎屠雅量亦奇哉。耒阳醉吏还能识，庞士元非百里才。
过瀚海
作者：卢见曾
朝代：清

龙沙回望更沾衣，树别兼旬鸟见稀。惟有顽山时外向，曾无活水不东归。毡屯犬静笳飞怨，草铺镫昏雪打围。宵寐难成成莫醒，梦行定不背朝晖。
送司空还山
作者：卢见曾
朝代：清

贺公矍铄据归鞍，不死龙沙风雪寒。到此才知臣罪重，余年敢忘主恩宽。已无绿水疑巢父，容有苍生望谢安。帷幄边机重召对，汉家振旅不为难。岂应闻喜转生悲，无奈恩深重别离。亿万人中曾识我，五千里外更依谁。荒烟爨冷分甘地，胡拍声残祖道时。此去桑榆但寻乐，不须枨触寄相思。
送司空还山·其一
作者：卢见曾
朝代：清

贺公矍铄据归鞍，不死龙沙风雪寒。到此才知臣罪重，余年敢忘主恩宽。已无绿水疑巢父，容有苍生望谢安。帷幄边机重召对，汉家振旅不为难。
送司空还山·其二
作者：卢见曾
朝代：清

岂应闻喜转生悲，无奈恩深重别离。亿万人中曾识我，五千里外更依谁。荒烟爨冷分甘地，胡拍声残祖道时。此去桑榆但寻乐，不须枨触寄相思。
送同年宫方伯怡云返嘉兴
作者：卢见曾
朝代：清

四纪离群两白头，那教小聚不绸缪。花才开处席先步，月已残时吟未休。堕泪有碑留汗简，立锥无地著菟裘。郎君佐郡西湖近，何必劳山始钓游。
陈公堤
作者：卢见曾
朝代：清
体裁：七言绝句

负郭萧条未解嗟，儿郎谁似见繁华。陈堤七里游春路，尽放风筝插杏花。
题胡中丞复斋旧隐图
作者：卢见曾
朝代：清
体裁：七言绝句

水剩山残足钓游，数椽犹是旧菟裘。还馀一片如霜月，曾照筹边百尺楼。
台阳山川风物迥异中土因就游览所及志之以诗
作者：卢观源
朝代：清

瀛海汪洋环四面，突起层岚开平衍。红毛近峙赤嵌城，澎湖外口相制牵。鹿耳鲲身沙浅淤，海艘出入凭一线。南北悠悠二千里，天府雄城控四县。东南一派枕高山，屴崱云端不可攀。山外海天知何处，舟楫从无此往还。地势蜿蜒俨屏翰，拥护全台曲且湾。面挹波涛临广岸，一望平原烟雾间。平原土壤美而肥，海港交横草菲菲。更有山溪资灌溉，桑麻万顷映晴晖。涓涓细流皆汇海，万水朝宗并西归。此在川流真罕见，南东其亩尽皆非。洪炉鼓涛果属奇，有山如玉照玻璃。显晦无常殊众岫，皎光恒见冬春时。玉案山腰水出火，源泉百沸燄如炊。并系中原稀有事，异见异闻孰不疑。一区迥分南与北，鸡笼山头雪未蚀。凤邑寒冬早放犁，三月陇间收种植。果蔬花卉发先期，锄耰随地可觅食。岁丰足抵三年耕，不知含鼓歌谁德。忆昔伪郑据台阳，居人番族走欲僵。干戈组练填海岸，荡平原野罢耕桑。横征贾舶充军饷，洎索富民及酒浆。幸蒙圣朝诛反侧，一朝清明景运昌。洎令休养届百年，邦称庶富泽绵绵。胶庠文物遍郡县，修竹围中起诵弦。仕宦科名侔上国，拖青泥紫或占先。声教覃敷及异类，雕题黑齿解耕田。雕黑本自夷人俗，旧与生番同族属。于今部落入编氓，火食安居植谷粟。夫唱妇随勤操作，租税公旬受约束。粗习经书暂有人，弹冠振衣宁局蹐。复睹生番半归诚，甲螺丁壮并隶名。射猎啖腥窜山谷，岁输皮贡当薄徵。赤身无分寒与暑，聊蔽下体披棘荆。时隆不矜长驾术，要使羁縻乐太平。洪惟盛世防范周，文臣武将竞宣猷。水师船摆虬龙势，柳营玉帐驿路稠。牧民选用廉能吏，辑宁海国运良筹。即今生众日繁衍，皞熙有象德行流。鲰生才拙典閒曹，旷览瀛壖兴倍豪。未闻竹箭镖鎗悍，祇见浑噩气象高。海氛不染长天碧，潮汐晏如乏怒涛。敉宁是处歌乐土，发箧何须讲六韬。
渡台湾放洋
作者：卢观源
朝代：清

扬帆解缆语争喧，一叶轻飘到海天。层浪有山随日涌，积流无地与云连。沟称红黑曾闻险，蠲指东南不畏偏。为问飞庐何处泊，台阳远在扶桑边。
丘原午泊
作者：卢遂
朝代：清

残溜声声水竹西，荒村日午数鸡啼。舟横古渡无人处，一树野桃开碧溪。
竹崎阻风
作者：卢遂
朝代：清

故里何曾远，南风不放行。梦依云外树，家在雨边城。今昔悲重宿，艰难剩一程。萧萧归雁晚，又作异乡声。
偶感再和时斋韵
作者：卢道悦
朝代：清

中夜扪心候，无妨对泬寥。难舒单父肘，耻学楚宫腰。君并《陈情》李，予惭《归去》陶。鹪鹩栖未稳，岂敢慕冲霄？
寄时斋弟
作者：卢道悦
朝代：清

百孔千疮体，医来尚带瘢。清贫林下稳，迂拙宦途难。有泪洒荒野，无才事上官。感君相念切，聊用报平安。
相国寺旧石
作者：卢道悦
朝代：清

一官七载余，三来相国寺。入门孤石存，慷慨笑相视。叹此磊落材，沈埋清净地。抑郁归僧房，精灵入梦寐。修髯伟丈夫，长揖就客位。气象既轩昂，言词复清利。感君见爱深，为君说遭际。家本大江东，来自宣和岁。维时久太平，君王尚游戏。园囿象山林，穷工极点缀。西北献苍鹰，东南贡翡翠。徵求及闾阎，草木皆为累。乃随花石纲，挺身入大内。重瞳顾之喜，声价迈俦类。曾下米颠拜，遂入清流队。王蔡势烜赫，莫能相招致。承恩曾几时，沧桑出不意。童贯开边衅，灭辽失长计。金人遂渡河，长驱无所忌。二帝继蒙尘，邦昌窃神器。恐被伪命污，空门暂逃避。初非爱金仙，迹与心相背。谓我事浮图，贤者苦责备。悠悠五百年，永为世人弃。所望有心人，破格相磨砺。载归上苑中，依然堪位置。斯言感余心，顿下穷途泪。方图倾所怀，梵钟惊午睡。
过兴济即事
作者：卢道悦
朝代：清

归棹苦遭迍，客心急欲死。舟子看月晕，预知北风起。挂席自青县，俄顷达兴济。维时初荡平，薄海靖奸宄。载炮还京师，传言尽销毁。煌煌庙宇谟，偃武从此始。有司预捉船，纷扰河之涘。胥吏假官威，客船尽呵止。余方苦蹭蹬，欲言气先馁。舟人被拘留，长跪说原委。家世本农夫，勤劳服耒耜。屡遭水旱灾，辗转贫如洗。县官急催科，敲扑及骨髓。大儿鬻商船，得钱不称使。小儿方九龄，相挈日在水。性命寄一舟，此外无生理。再拜乞少宽，感恩当没齿。此辈铁作肝，善言空复尔。甲怒方鸱张，乙词故亹亹。反覆起波澜，如蜮复如鬼。既而得金钱，翻然笑相视。四海皆友朋，尔我旧乡里。百事吾周全，君从此逝矣。踊跃过别船，张皇示意旨。归来语家人，世事皆如此。
迎春
作者：卢道悦
朝代：清

律转鸿钧佳气同，肩摩毂击乐融融。不须迎向东郊去，春在千门万户中。
阻风
作者：卢道悦
朝代：清

陆行无风波，偶嫌路纡折。中心希所求，水程较直截。鼓棹正中流，陡遇风威捩。日行十馀里，毋乃所望缺。欲速适为累，悔不从迂拙。迎面挂席来，疾行飞鸟灭。帆樯非不同，迟速何殊绝？长年前致词，前程难预决。万事贵顺天，人力徒劳竭。明日风势回，迟速又更迭。乃知天下事，安分自怡悦。寄语山中人，待时养明哲。
雨中望燕有感
作者：卢钰
朝代：清

海阔天空任尔飞，身轻那问雨霏微。衔泥觅食无閒暇，不到黄昏总不归。
挽张百熙联
作者：卢雄飞
朝代：清
体裁：联

心事哭长沙，遗折宛披治安策；盛名侪谕吉，学章从获指南针。
中秋夜遣怀
作者：卢震
朝代：清

芳晨谁共一壶倾，片月孤臣相对清。风里萧疏多白发，树间淅沥有秋声。梅花羌笛催诗思，远杵寒砧动客情。极目凄然怀故里，高堂何日奉瑶觥。
听雁
作者：卢震
朝代：清

闲窗寂寂映春晖，嘹呖参差听渐微。故向羁人头上过，偏从独客舍边归。楚南麦长流民返，燕北沙温猎骑稀。珍重远投鸡鹿塞，雌雄相保任高飞。
晚泊千墩有感
作者：卢震
朝代：清

野色平烟草，孤村泛海天。铎声山顶寺，镫影树中船。宿鸟冲残照，征帆落晚烟。长途多寂寞，万感忆从前。
送陈其政副使之任广东
作者：卢震
朝代：清

荷风柳露飏双旌，杯酒酬君出凤城。江上锦帆鹦鹉唤，岭头龙节荔枝迎。烟消瘴地花多种，山耸蛮天驿几更。回首洛阳春易老，可能频念故人情。
闲居杂咏
作者：卢震
朝代：清

木杪西风禁乱鸣，索居此日叹浮名。酒能痛饮黄金尽，事较粗知白发生。岁月堪悲同宋玉，行藏何必问君平。远来嘹唳衡阳雁，笑尔劳劳历百城。
隆教寺
作者：卢震
朝代：清

层峦回合梵王宫，色相楼台烟雨中。千树门头盘石磴，一铃殿角语天风。林栖孤鹤樵僧返，山拥重云野寺空。薄暮疏钟催去客，那禁神骏忆支公。
冬日怀石孟坚
作者：卫京
朝代：清

数日不一见，便生离别心。况兼寥阔久，更值暮寒深。剡雪徒相忆，江春不可寻。所怀成落落，言念苦长吟。
次韵送夏宝成
作者：卫克堉
朝代：清

东宁开辟著繁难，泽被番黎磐石安。勉步后尘惭政拙，回思前日罄交欢。无穷别意萦衷曲，不朽勋名在简端。父老扳辕欲借寇，棠阴夹道姓名刊。相形遂尔判媸妍，共绾铜符海外天。赤嵌山南看豹变，武峦城北望蝉联。登龙谬许称同谱，附骥还思策短鞭。漫诵西湖留别句，岩疆未易驻三年。
次韵送夏宝成·其一
作者：卫克堉
朝代：清

东宁开辟著繁难，泽被番黎磐石安。勉步后尘惭政拙，回思前日罄交欢。无穷别意萦衷曲，不朽勋名在简端。父老扳辕欲借寇，棠阴夹道姓名刊。
次韵送夏宝成·其二
作者：卫克堉
朝代：清

相形遂尔判媸妍，共绾铜符海外天。赤嵌山南看豹变，武峦城北望蝉联。登龙谬许称同谱，附骥还思策短鞭。漫诵西湖留别句，岩疆未易驻三年。
登宣武门楼有感
作者：卫既齐
朝代：清

白云连塞树苍苍，矫首西山揽大荒。画角宵吹城上月，羽林寒带殿前霜。柱标马援功名薄，书著虞卿岁月长。尚忆黄金收骏骨，高台徙倚向残阳。
送朱锡鬯
作者：卫既齐
朝代：清

隋堤官柳无多路，杜牧风流正壮年。两岸酒旗临水店，半窗书卷过江船。寒潮断处家山近，梅雨晴时客梦悬。燕市风光还忆否，雄谈清夜烛花圆。
登清凉台
作者：印耀
朝代：清

不尽登临兴，登临欲二更。塔镫红到寺，江月白连城。我独邀幽赏，人多限俗情。迟迟未忍下，数遍夜钟声。
寒夜周海民过宿出示梦槐吟稿戏赠
作者：印鸿纬
朝代：清

照壁昏黄一瓦镫，萧然家具冷于僧。问伊蹋遍槐安道，此段荒寒梦未曾。请缨雅许附元戎，心胆嵯峨百战中。即此便当倾我辈，不须重问楚人弓。
寒夜周海民过宿出示梦槐吟稿戏赠·其一
作者：印鸿纬
朝代：清

照壁昏黄一瓦镫，萧然家具冷于僧。问伊蹋遍槐安道，此段荒寒梦未曾。
寒夜周海民过宿出示梦槐吟稿戏赠·其二
作者：印鸿纬
朝代：清

请缨雅许附元戎，心胆嵯峨百战中。即此便当倾我辈，不须重问楚人弓。
翁海村见过出示近著并悉金石之富
作者：印鸿纬
朝代：清

胸次恢恢万卷蟠，对君方愧著书难。残年何意联今雨，一晤居然证古欢。龙简惜无神为守，馆坛闻说字犹完。听莺居外春波暖，尚拟来游尽借看。
挽曾国荃联
作者：危德连
朝代：清
体裁：联

青史纪中兴，最难鲁卫同封，良相功臣成合传；绛帷惭末座，窃愿穹隆勒石，门生故吏附题名。
挽左宗棠联
作者：危荣斗
朝代：清
体裁：联

垂宇宙大名，较武乡侯勋业尤隆，信是两朝元老；得湖湘间气，与文正公后先济美，洵推一代伟人。
喜题明叔氏遗稿为亮工弟校正
作者：卲衷赤
朝代：清
体裁：七言律诗

几行怀素数编书，伯道无儿赖有兹。书院放歌垂老别，秣陵吊古大招辞。旧传白纻成黄绢，新辑青缃真色丝。如此家鸡能不羡，校雠深愧未分司。
挽曾国藩联
作者：厉云官
朝代：清
体裁：联

侍坐二十年，教砥行，教立名，真气贯两间，勋业文章称不朽；抱病五六日，犹读书，犹治事，大星陨一夕，民生士类痛何依。
题黄鹤楼
作者：厉云官
朝代：清
体裁：联

善果种灵台，人间几见安期枣；仙踪余断碣，客到重寻鄂渚亭。
后大水行
作者：厉同勋
朝代：清

南风连天吹不止，雨急翻江潮头起。村村打鼓防水来，城外忽添三尺水。水汹汹，哀吾农。高田束手已无策，须臾又作蛟龙宫。我来城边望，四野阴凄凄。群呼走登屋，屋倒不可栖。残阳一角悲秋草，白骨千年终不保。有家还比无家愁，有田转羡无田好。吁嗟乎！此日之灾更切肤，民隐不达将溃疽。县官恐，跄踉趋。请蠲议赈语郡守，郡守不问民其鱼。越日郡守来，云是亲勘灾。茫茫大水不得进，高田低田安在哉！君不见，大江边，惨呼天。弃儿为蛇食，卖儿不值钱。挈老携幼饿且死，十里五里无人烟。生年三十五，读书亦荷补。况今手无尺寸柄，未得与尔诉冤苦。侧闻灾簿上有司，见之忍使将流离？民兮民兮听吾语，圣朝宽大尔所知。
嘉鱼县
作者：厉同勋
朝代：清

帆疾江城缥缈间，夕阳不见蘖公还。兰成词赋乡心切，灵鞠才华仕路艰。生活酒难消雨雪，寂寥诗可画关山。七星岩下重回首，曾买嘉鱼一破悭。
大水行
作者：厉同勋
朝代：清

六月三日潮接天，江水入河河入田。农夫一片哭声起，可怜辛苦今尽捐。上田下田深数尺，水势直与官河连。老翁登床急，小妇抱儿泣。鸡犬屋上啼，马牛冢边立。哀哀疾走鸣县官，万灶炊烟忽无色。县官为申文，上达大府闻。一日委员十数辈，江南江北何纷纷。勘灾来，小民喜。官无言，灾已矣。官来岂不恤民艰，直陈恐失大府指。呜呼勘灾灾不成，县官在旁徒吞声。沿江一千里，民恨不欲生。送官走且诉，听者难为情。闻说今年仍索租，流离之民胡为乎。民何辜，天不可呼，况复东窜西走儿寒女饥之穷途。吁嗟呼！县官不能主，吾民毋怨苦。犹幸父母慈，清俸先分汝。朝给饼，暮给钱，民之颠连或可补。贤乎贤乎吾明府。
爬沙曲
作者：厉同勋
朝代：清

昨离句漏山，今仍山下住。河乾无水舟不前，云是方行十里路。塔高何矗矗，两日犹在目。送尽行路人，使我心转轴。朝爬沙，暮爬沙，舟子持杷泣且语，可怜辛苦不还家。闻汝言，意凄然，同为飘泊东西客，相邀举酒呼青天。问天天不管，那更论长短。不如一曲雍门弹，千古英雄尽肠断。
絮影
作者：厉同勋
朝代：清

记得销魂在酒边，浮踪不信又今年。忽看陌上春如许，便觉天涯碧可怜。帘卷欲迷初上月，楼高独认旧时烟。几番误入红尘里，相对东风更惘然。
蠡退
作者：厉同勋
朝代：清
体裁：七言律诗

蠡退悠然任瘴云，惊涛何事测纷纷。无才敢作《怀沙》赋，有恨犹迟誓墓文。宛抱羽毛怜孔雀，亦知唇吻感秋蚊。谁将一寸莲花烛，长照茫茫碧海氛。
蠡退
作者：厉同勋
朝代：清

蠡退悠然任瘴云，惊涛何事测纷纷。无才敢作《怀沙》赋，有恨犹迟誓墓文。宛抱羽毛怜孔雀，亦知唇吻感秋蛟。谁将一寸莲花烛，长照茫茫碧海氛。
三月二十日同阮林登江心寺塔置酒作歌赠阮林
作者：厉志
朝代：清

江心一塔何崔嵬，七层涌地波潆洄。低飞鸟雀俯丛树，高空云日手可麾。冈峦四面竞神秀，城邑千家环迤逶。夹岸村落置芳甸，荠菜花发堆黄埃。东来春色郁靡尽，絪缊大块为生涯。请君对此开怀抱，酌君美酒倾金罍。宇宙茫茫一炉冶，穷达修短何有哉。当前景物良可惜，岂必人事论兴衰。江头潮生复潮落，须臾变灭迅莫追。浩歌向天天不闻，吹堕空使行人哀。
寄怀
作者：厉志
朝代：清
体裁：七言律诗

作计桃源向四明，奔山奔水接檐楹。乡邻比视庞公隐，寇盗应知王粲名。涛白掀天迷大浃，海青傍午下空城。我家更在三交外，战地閒花又落英。
感怀·其一
作者：厉志
朝代：清
体裁：七言律诗

日步秋原夜坐楼，夏峰犹是乱云头。酒场未困身先病，梦地无欢醒更愁。何处微风回小草，竟忘孤月照遐陬。巢云凤子应岑寂，竹实丹诚苦莫投。
感怀·其三
作者：厉志
朝代：清
体裁：七言律诗

数枝疏索晚风低，谁道垂杨绿乍齐？来抱一蝉吟不断，去飞双燕路犹迷。閒情偶递关山曲，巨浪遥翻海岱西。天上拟将银汉水，下为秋雨洗虹霓。
感怀·其二
作者：厉志
朝代：清
体裁：七言律诗

野坂微闻禾稻香，飞飞黄雀漫相将。老农拨食儿童笑，午日流煊暮雨凉。天路九衢终不到，人间一宿即为乡。深宵起立东阶望，玉箸遥连斗柄长。
感怀·其四
作者：厉志
朝代：清
体裁：七言律诗

憔悴徒为杞国民，托根江渚逐风蘋。惟将白发争歧路，转忆青山多故人。儿女且休萦梦思，乾坤倘复寄閒身。霞光晚翠茏葱外，苦自沈吟谁问因。
晚步
作者：厉志
朝代：清

芳草已倦绿，老树犹酣青。间径糁细花，晚气失幽馨。群鸣羡禽众，孤赏凄客零。方园不盈亩，一日且百经。认兹双履迹，朝来杳以冥。邻沽足吾醉，清风吹牖楹。
登叠石岭望霁雪
作者：厉志
朝代：清

危径盘盘缘细缕，行步圯侧屡跛蹶。绝顶望见天际峰，一一排张如析翟。镂冰错锷森万象，高接彤云暗空白。槎丫老树杂野梅，忍冻作花少颜色。岩流挂玉何纷垂，互与枯藤缚危石。狐兔不出飞鸟尽，茫茫大地无人迹。山中应有素书在，安得相逢羽衣客。
登叠石岭望霁雪
作者：厉志
朝代：清
体裁：古风

危径盘盘缘细缕，行步圯侧屡跛蹶。绝顶望见天际峰，一一排张如析翟。镂冰错锷森万象，高接彤云暗空白。槎桠老树杂野梅，忍冻作花少颜色。岩流挂玉何纷垂，互与枯藤缚危石。狐兔不出飞鸟尽，茫茫大地无人迹。山中应有素书在，安得相逢羽衣客。
谢池月夜
作者：厉志
朝代：清

雨霁云色净，天旷月会清。老树列池岸，修阑无人凭。坐拂苔间石，移时微风生。初虫润余渍，暗抱岩草鸣。阴律行未调，细涩无齐声。感我千载念，穆然来中情。胜赏昔所企，高怀今与并。阒寂了心悟，茫然尘世轻。
赠姚燮
作者：厉志
朝代：清
体裁：古风

凡百传闻过其实，一朝眼见徒相悬。艺林得名更莫据，柰于姚子独不然。初闻意气甚兀傲，及见温温探清渊。又闻文笔近靡漫，咏史骨格张老拳。任昉素门擅夙誉，杜牧风骚比其妍。侧侧鹰隼排长翮，翩翩骅骝缀连钱。我谓藏器待砻错，如君乃不虚岁年。猛追白日无停驭，壮士力策羲和鞭。足蹑昆崙碎冰雪，手持芙蓉挥云烟。会当元圃振金石，锦囊采笔人争传。凫鸥苍茫伫海客，朝窥霞绮暮星躔。明知龙驹绝扳附，且忘老朽相追鶱。
金缕曲
作者：厉志
朝代：清
体裁：词

已觉春如许。更谁将、绿枝低插，暗蒙湖雨。雪鹭经过浑不见，为是柔条容与。恰闪出、红廧琳宇。曾忆停桡浮碧屿，听歌头、信有渔郎住。双翠鸟，拉烟去。漫来行客增愁绪。便删除、乡关绵渺，望归何处。破帽横肩看鬓影，忽又拍来飞絮。只赢得、零星攒聚。暂约东风重款款，贳村醪、细共斜阳语。徐欲动，万千缕。
一剪梅·立夏后一日同人集晚清轩补作送春之会
作者：厉鹗
朝代：清

吟鬓萧疏客梦轻。春尽忘情，春去关情。问春去了几何程。鸠作双声，燕作双声。樱笋盘筵理旧盟。芳夜心争，凉夜心争。绿阴便是短长亭。歌趱春行，酒驻春行。
一半儿九首 其一 金华宝婺观
作者：厉鹗
朝代：清
体裁：曲

云衣月面佩珊珊。夜驾天风下古坛。响入赤松山外山。篆烟残，一半儿浮空、一半儿散。
一半儿九首 其七 淮阴漂母祠
作者：厉鹗
朝代：清
体裁：曲

淮流日夜走青芦。老屋烟煤一饭馀。亭长有妻曾愧无。汉规模，一半儿韩侯、一半儿母。
一半儿九首 其三 上虞百官江口舜庙
作者：厉鹗
朝代：清
体裁：曲

重瞳此地有遗苗。野庙空江玉座销。无复百官趋早朝。话渔樵，一半儿龙工、一半儿鸟。
一半儿九首 其九 题吴抱村闲居消夏图
作者：厉鹗
朝代：清
体裁：曲

绿杨风里掩茅茨。红藕香中收钓丝。翠竹影边吟小诗。日长时，一半儿横经、一半儿史。
一半儿九首 其二 吴瓯亭瓶花斋剪橙小集
作者：厉鹗
朝代：清
体裁：曲

移从夜雨记亲栽。剪向西风入手才。剖雾莫辞倾翠醅。软金杯，一半儿诗成、一半儿改。
一半儿九首 其五 吴山伍公庙
作者：厉鹗
朝代：清
体裁：曲

青山遥对海门斜。时见灵旗湿浪花。夜夜夜潮惊万家。闪栖鸦，一半儿声回、一半儿打。
一半儿九首 其八 松江超果寺一览楼写望
作者：厉鹗
朝代：清
体裁：曲

潮回黄歇浦边春。天界秦皇道上曛。山冷陆机茸内云。画难分，一半儿丹青、一半儿粉。
一半儿九首 其六 鹤林寺米襄阳祠
作者：厉鹗
朝代：清
体裁：曲

仙花僧竹认松龛。遗像依稀海岳庵。野鼠有时须被衔。护伽蓝，一半儿尘添、一半儿减。
一半儿九首 其四 浮山禹庙和嶰谷
作者：厉鹗
朝代：清
体裁：曲

云根不出庙庭隅。神怪当年岂尽诬。塑壁尚存山海图。看模糊，一半儿蜗涎、一半儿雨。
一枝春·城东许氏水轩临流梨花一株，妍净可念，主人命酒邀赏，已半落矣，感而赋之
作者：厉鹗
朝代：清

缥蒂无多，过清明、几度东阑愁凭。飘摇素羽，涨晓乍迷天镜。垂杨倦眼，似相见、雪融酥凝。拌早趁、深盏沽春，护惜梦云轻冷。声声鹁鸪催暝。忆初笼香雨，烟绡娟靓。清蟾坠小，瘦减玉儿妆影。凭谁看取，好留向、绣床低映。还带叶、偷缀琼丝，晚风未肯。
一络索
作者：厉鹗
朝代：清

风走叶声帘底，夜长灯细。秋尘不肯洗征衫，有前日、分携泪。暗忆馀香残醉，几层烟水。分明新梦到伊行，但道得、相思字。
一萼红
作者：厉鹗
朝代：清

乍寒轻。被邻园翠羽，唤起爱山情。烟草残碑，风榛断笛，千载谁记经行。想春在、楼痕几曲，破晓霁、妆镜见飞英。欲雪消时，无人知处，峨髻青青。飘瞥少年前梦，便移舟弄水，有若平生。西塞鱼肥，东林酒熟，滋味何似浮名。待传与、蘋香暖信，醉吟地、常忆柳边城。回首家江非远，十四长亭。
丁未暮春佩兮来游湖上曾作五字诗奉赠壬子秋仆至邗留寓小玲珑山馆岁晚将归复次前韵志别兼呈令兄秋玉
作者：厉鹗
朝代：清
体裁：古风

书至约已频，别来思易积。梦想蜀冈青，中有春明宅。一舸秋雨馀，又逐闲鸥迹。相见寻古欢，前尘空役役。君家山馆幽，短榻对虚白。名谈开襟宽，积卷堆坐窄。琴清共低徊，酒酽小浮拍。残年逼归心，弥复惜离坼。今夕首扁舟，始觉身为客。眷眷隔烟江，戍楼闻远笛。
丁香结·暮春初霁用清真韵
作者：厉鹗
朝代：清

吹落娇云，展开平碧，枝上雨残犹陨。恨流光偏迅，数景物、剩得莺憨蜂润。小红曾记否，朝酲殢、薄寒自忍。可怜游舫散后，定是芜菁开尽。相引。早饾饤阴晴，花信催过几阵。曲巷幽坊，柳绵竹粉，翠楼生晕。谢家飘荡紫额，剪趜尘盈寸。凭阑干那曲，冶叶何人摘损。
七夕后一日湖上雨后作
作者：厉鹗
朝代：清
体裁：古风

客携河朔杯，邀我汎湖水。荡舟荷花中，山云忽楼起。隔花闻龙腥，苍茫不辨咫。惊雷殷空曲，驱雨入城市。风回白苧薄，天开青柳靡。馀飘洒平波，劣见湿沙觜。勇退热属敛，战胜金神喜。差强丈八沟，目无贵公子。
七夕宿涧西微上人房
作者：厉鹗
朝代：清
体裁：古风

入寺松栎深，幽凉苏暑病。崖上飞雨收，林中微月映。窗灯剪复翳，经声出萝径。空山落秋河，无人同眺听。
七夕查莲坡招同英司马梦堂吴东壁陈对沤集南埼草堂以荷净纳凉时分韵得荷字
作者：厉鹗
朝代：清
体裁：古风

羁怀不可释，惮暑期烟萝。嘉招惬心素，南郭寻行窝。修梁百步馀，沽水通小波。丝杨尽踠地，弥望菱与荷。客来冷香中，遥吹销烦痾。林蝉无辍响，秋思亦已多。坐中半故乡，佳节感蹉跎。颓阳飞鸟外，新月层城阿。情话尊未竭，归轩指斜河。
七夕苦热效西昆体
作者：厉鹗
朝代：清
体裁：七言律诗

星期经岁思悠悠，此夕星期暑未收。鸾影周旋秦女扇，蛛丝辛苦汉家楼。渐台露浅移东足，银浦风微到上头。共道天人能会合，痴儿挥汗拜牵牛。
七宝山三茅观同人春望
作者：厉鹗
朝代：清
体裁：五言律诗

兹辰风日美，闲客此闲行。竹暗青藏磴，江春绿抱城。唐钟随火去，宋牒与苔平。鹤背茅君下，应悲世几更。
七月二十五日作
作者：厉鹗
朝代：清
体裁：七言律诗

颂酒无能合闭关，小庭幽事讵全删。树留晚雨兼檐滴，阑卧秋花亚石斑。凉暑未平怜属疾，梦醒同趣忆看山。何时竞得消摩力，六尺乌篷自往还。
七月五日满月精舍同汪旭瞻坐雨用东坡韵二首·其一
作者：厉鹗
朝代：清
体裁：古风

人生违乡闾，胶扰徇所务。念子歙浦来，寂寞早秋度。相从问字馀，香饭青蔬煮。坐听窗前竹，雨脚喧万缕。风驱云行西，一席天影露。起祝钵底龙，四野待倾注。
七月五日满月精舍同汪旭瞻坐雨用东坡韵二首·其二
作者：厉鹗
朝代：清
体裁：古风

杂树响城隅，蔓草泫城上。此閒夜色幽，想见佛灯亮。既霁行归休，野水有微涨。缅昔白驹张，畚筑事一饷。阅人宁足计，望古吾何怆。长歌敌秋气，放士老更放。
七月六日立秋送陈授衣之广陵
作者：厉鹗
朝代：清
体裁：五言律诗

作客畏逢秋，君今讵不愁。五湖飞一叶，七夕在孤舟。残暑过江少，凉萤逐暝流。欧公堂外柳，为讯旧同游。
七月十七夜对月时将之婺州
作者：厉鹗
朝代：清
体裁：七言律诗

绳河斜影落风林，独掩柴关露气深。好月不嫌迟照坐，已凉何恨早摊衾。事过唐肆空求马，迹类寒枝未稳禽。为报东阳山水道，安排烟翠待清吟。
七月十七日病起小园作
作者：厉鹗
朝代：清
体裁：六言诗

青林曲渚回塘，卧起西风竹床。小雨不妨白露，高云忽转残阳。销除肺病无暑，昵就心情已凉。正有馀闲弄墨，篱葵浥浥新黄。
七月十五日夜宿羊流店望徂徕山同功千作
作者：厉鹗
朝代：清
体裁：五言律诗

圆月出苍莽，凉风生树閒。流光满空际，西照徂徕山。越客写鞍罢，鲁人炊黍闲。因之惜清景，露坐话乡关。
七里濑钓台下作
作者：厉鹗
朝代：清
体裁：七言律诗

山入严滩合沓遮，滩声尽日走云沙。禽鱼不解留行客，乡里唯闻重钓家。袅袅凉风帆影转，层层僧舍竹光斜。补唇晞发诗魂在，搜遍枯肠自煮茶。
三君招予九日六和塔登高风雨不果仍用前韵奉寄
作者：厉鹗
朝代：清
体裁：古风

昔诵登高文，天随感所见。何如采黄花，闭户颜自练。选台非骑危，趋山若登善。浮图插江浒，越绝识真面。攀缘夙有约，旋若蚁九转。拟学岑杜辈，慈恩斗诗砚。零雨阻游屐，想见青一片。茫茫招海贾，曷月申藻荐。枅栱丽新营，层壁绘天眷。当愿年谷丰，风涛复清燕。收获如寇至，忍使屏翳先。坐念班掾言，抑塞不自遣。湿歌待窗明，愁吟炙香串。遐览分既违，湫隘甘侣晏。
三姝媚
作者：厉鹗
朝代：清

娇莺含得未。正眠灯风收，繁心低缀。薄晕微赪，学玉窗匀面，粉淹脂泪。悄探芳期，先占了、沿溪桃李。无语销魂，偷折斜枝，下阶游戏。休触蜂须飞坠。到细数圆珠，好春流水。翠沼深深，照一庭胧月，暖香吹碎。记挽单衫，相送懒、难醒残醉。隔著重帘花下，瞢腾唤起。
三径草堂晚桂
作者：厉鹗
朝代：清
体裁：古风

阳春桃李花，缀枝趁妍暖。偃蹇青桂丛，花中亦中散。随时有不堪，养生遂成懒。结根幽人屋，枳㰚俗喧断。高秋月馀闰，疏香吹始满。分无乐天曲，新调按银管。聊学晦堂禅，微言对偏袒。寄语主林神，知希我自䍐。
三月一日同杭大宗符圣几汪西颢游皋园园在城东为严颢亭少司农所筑得诗二首·其一
作者：厉鹗
朝代：清
体裁：五言律诗

侍郎遗别业，幽绝擅城隅。风雅今何有，荒凉感不无。莎亭通客僦，花径割邻租。只共闲人到，寻诗向日晡。
三月一日同杭大宗符圣几汪西颢游皋园园在城东为严颢亭少司农所筑得诗二首·其二
作者：厉鹗
朝代：清
体裁：五言律诗

似得春愁遣，因延野色来。垂杨埽慢水，丛棘出残梅。学圃容身隐，题名恐俗猜。休将雍门泪，沾洒旧高台。
三月三日同穆门蔎林竹田恒公酹顾丈月田墓兼修禊湖上分得之字
作者：厉鹗
朝代：清
体裁：七言律诗

料峭东风上已期，故人一去更何之。经年来酹桥公酒，此日空题逸少诗。渲碧湖宽春雨后，渗金山好夕阳时。回船不尽馀寒意，安得英灵共此奇。
三月三日同许初观访鲁秋塍山长于敷文书院即事有作二首·其一
作者：厉鹗
朝代：清
体裁：七言律诗

万松难觅昔人栽，胜地天教讲席开。岭上白云闲不出，湖中空翠远还来。先生正值成春服，都养犹能治酒杯。醉向层巅问兰渚，越山如发隔江隈。
三月三日同许初观访鲁秋塍山长于敷文书院即事有作二首·其二
作者：厉鹗
朝代：清
体裁：七言律诗

长风不断送雄谈，上巳毋忘此盍簪。诗国芳情花作骨，儒门淡味水回甘。曲江名噪同秋赋，禹穴书奇约晚探。乘兴重来寒食近，十分茜绚看晴岚。
三月五日小园偶成
作者：厉鹗
朝代：清
体裁：七言律诗

三月五日新雨晴，爱向闲园树底行。不知春水夜来长，但见落花风外轻。紫笋参差看作竹，青梅磊落欲搀樱。道人坐阅韶光老，懒与尘中岁序争。
三月六日顾丈月田招同人凤皇山看桃花至包家山分韵二首·其一
作者：厉鹗
朝代：清
体裁：五言律诗

乳凤不飞去，日斜林翠高。山行誇勃窣，野饮斗清豪。社火明神树，宫花冷佛袍。今年少风雨，春事属吾曹。
三月六日顾丈月田招同人凤皇山看桃花至包家山分韵二首·其二
作者：厉鹗
朝代：清
体裁：五言律诗

三一庵重过，江天望最佳。竹疏摇客梦，泉冷入幽怀。红雨寻归路，青山著小斋。他年团社约，应不负吴鞋。
三月十三日游法华山
作者：厉鹗
朝代：清
体裁：古风

连山背湖西，地脉聚而凝。婆留霸气馀，峰岭尚雄胜。嘉我同游人，穿榛得荒径。阳坡鳖裙披，阴崖龙腹亘。天风鼓蓬勃，白云若沸甑。置身万松颠，心旷肃观听。纡回下前阪，翠樾出僧磬。入篱泉偶枯，方井鉴亦滢。绣田尽杂花，烟中笑群媵。茶户竞物利，衣短不掩胫。采摘泫晨露，山谣颇相应。酌酒墟墓閒，作达榼随罄。刍狗本幻诞，石马久光莹。神弦走村氓，缥缈事愚佞。洞箫袅林木，篝火绕岩磴。因之日夕还，岚彩眩难定。此境天所遗，庶以忘蹭蹬。望中青帘曳，犹似携馀兴。
三月十五日晚泊东新关·其一
作者：厉鹗
朝代：清
体裁：七言绝句

解缆细雨吹烟昏，丛芦高柳摇空村。晚泊沙汀见灯火，田家笑语生春温。
三月十五日晚泊东新关·其二
作者：厉鹗
朝代：清
体裁：七言绝句

我生汎梗遽如许，难得扁舟同旧侣。休憎一夜风打头，明发青山堪与语。
三月十八日同麟徵瑶圃右阶苏门游南屏山
作者：厉鹗
朝代：清
体裁：五言律诗

南山三月暮，幽映此林阿。僧寂房犹在，潭空客再过。洗松看塔小，坐石见湖多。卦剔孱颜字，吾今悟刹那。
三诏洞拜焦隐君像
作者：厉鹗
朝代：清
体裁：古风

呀然石房辟，栝柏互森竦。下有黄犊庐，山因姓氏重。炎灵失其驭，四海浩呼汹。先生独缄口，绝世一何勇。魏吴公与卿，弥望尽阘茸。去之斯巳而，孤寄此巃嵷。入兽不乱群，露寝甘自拥。至今拂岩花，真气使人拱。何哉天书帝，禨祥共怂恿。通梦谬加封，高灵肯污宠。我疑驾蜚鸿，瑶草拾遗氄。为君回俗驾，落叶寒到踵。
上冢
作者：厉鹗
朝代：清
体裁：七言律诗

十月乡山上冢天，晴光尽趁过湖船。鹃啼鹤返空千载，宿草寒松又一年。胡叟携尊成黯澹，庞公挈伴故流连。愁来宝石峰头望，城里人家自夕烟。
上巳日同人携酒酹顾丈月田墓兼修禊事于湖上仍用杨铁崖花游曲韵
作者：厉鹗
朝代：清
体裁：古风

入春水厄如王濛，鬓丝轻飏茶烟风。佳辰解禊晴景里，一桁浮岚低著水。人生安得追羡门，太清抗手接飞裙。夙好殷勤回故步，酒香草碧鹃啼墓。知吾曹不讵复来，傍湖亭馆看流杯。山茶初开大于碗，柳外歌船催蜡板。娇莺雏燕度桥西，凝望何人控月题。若个当年花鸟使，楼上垂垂帘影四。呼童著意擘吴笺，为君重赋兰亭篇。
上巳集葭白斋
作者：厉鹗
朝代：清
体裁：七言律诗

尽日添衣怯峭风，春光一半水流东。老催花事来心上，醉恋朋欢在客中。小海无人知夏统，草堂何地著卢鸿。从教天地蘧庐似，剪烛题诗不易同。
下塔院
作者：厉鹗
朝代：清
体裁：古风

皋亭西麓深，名僧乐幽阻。谁知下塔藏，亦复近在渚。门前万梅龙，玉鳞待飞举。或蜎然若盘，或凝然若伫。俛或若将攫，翘或若将语。涵吐逆风香，供养药上侣。当年日中机，委蜕捷无拒。何处阅真空，晚钟清一杵。
下天竺寺后寻三生石
作者：厉鹗
朝代：清
体裁：七言律诗

秋满空山草树平，泽公遗迹此经行。风篁解笑有真意，苍石能言非俗情。浮世无端伤往事，故人何处话三生。裴回欲问林閒笛，桂子峰头待月明。
下菰城
作者：厉鹗
朝代：清
体裁：古风

古城并青山，鸟乌噪城上。萝侵女墙平，竹恶樵路妨。缘冈陟崄危，髣髴门有闶。其中复何见，飞藿随风飏。凉云堕层阿，林莽时一涨。我闻春申君，井邑此焉访。绝秦思重闭，相楚取大壮。遗功犹坚完，故垒屹相向。千秋同屈指，事往祇惆怅。
与谢山偕往广陵予至吴门疾作遽归谢山有诗惜别次韵
作者：厉鹗
朝代：清
体裁：七言绝句

生来僧祐偏多病，同往林宗又失期。两点船灯看渐远，暮江惆怅独归时。
东园
作者：厉鹗
朝代：清
体裁：七言绝句

麂眼篱边豆叶零，机丝一半掩荒扃。旧游惯识东门菜，秋露秋风十里青。
东坡先生墨妙亭诗残刻十七字石斋黄公得之琢其背以受墨名曰断碑砚今归桐溪汪氏拓其文装于册来索诗
作者：厉鹗
朝代：清
体裁：古风

吴兴太守珠湖客，缮亭蒐碑聚名迹。谁其诗者长帽翁，钩勒溪藤上乐石。后来乌台有追勘，蔡奴之兄未捃摭。众碑零落一碑存，又复缺断真可惜。谁知此碑为此砚，世閒物化等儿剧。漳浦黄公署名在，箕尾中天映奎壁。文章气节两不亏，汪子宝之永无斁。
东堂观剧四首次西颢韵·其一
作者：厉鹗
朝代：清
体裁：七言绝句

秋河雨后湿模糊，小部徵歌集饮徒。此是武宗弦索调，江南倦客得知无。
东堂观剧四首次西颢韵·其三
作者：厉鹗
朝代：清
体裁：七言绝句

闲房新聘紫云娘，丝竹铮鏦置雨床。块垒年来销已尽，白头犹入少年场。
东堂观剧四首次西颢韵·其二
作者：厉鹗
朝代：清
体裁：七言绝句

韦氏阑前许和子，岐王宅里李龟年。为君留客殷勤甚，停却明朝放溜船。
东堂观剧四首次西颢韵·其四
作者：厉鹗
朝代：清
体裁：七言绝句

吴云燕月两悤悤，别意方新酒正中。一曲当筵如一世，莫辞听到六么终。
东平
作者：厉鹗
朝代：清
体裁：七言律诗

郓州东下会通河，小艇乘流疾似梭。地忆须句风物古，都经刘豫废兴多。雨能消暑濛濛至，山不知名淡淡过。垂老那禁行旅感，每逢佳处一高歌。
东扶送水仙花五本时腊月七日雨中
作者：厉鹗
朝代：清
体裁：七言绝句

春思于花亦太廉，一花一叶一愁添。肉人不合寻常见，灯影娟娟雨半帘。
东昌阻风
作者：厉鹗
朝代：清
体裁：七言律诗

伏日舟中听晓鸡，无端风雨共凄凄。浮云西去遥连魏，绿树南来渐入齐。灾后名区丝竹少，病馀旧仆语言低。愁城如许攻难下，一矢书成亦枉题。
东湖嬉春曲张龙威席上作·其一
作者：厉鹗
朝代：清
体裁：七言绝句

深袅鹅黄浅拨醅，出城便逐野鸥来。东湖小有销金处，老子嬉春第一回。
东湖嬉春曲张龙威席上作·其三
作者：厉鹗
朝代：清
体裁：七言绝句

一片波明与泖连，水西亭馆矮于船。杏花浅破红阑笑，似唤韦娘向酒边。
东湖嬉春曲张龙威席上作·其二
作者：厉鹗
朝代：清
体裁：七言绝句

水槛花廊位置存，南庄易主石无言。人生何惜尊前醉，几见平泉到子孙。
东湖嬉春曲张龙威席上作·其四
作者：厉鹗
朝代：清
体裁：七言绝句

报答春光有数公，弄珠楼外夕阳中。留连须尽湖天景，莫待明朝雨又风。
东湖月出回船中流有作寄舒明府
作者：厉鹗
朝代：清
体裁：七言律诗

留人月似东湖主，也逐船移浦溆开。直拟君山吹笛去，浑如神女弄珠来。寒惊白鹭一群起，春逼苍龙七宿回。尚忆连宵趋府客，不同婪尾试深杯。
东皋晚秋
作者：厉鹗
朝代：清
体裁：古风

东皋土闲旷，薄暮行踪绝。因思古隐者，于焉衡宇结。近市既无求，浩歌气弥烈。令我怀斯人，鱼鸟转亲切。翛翛林水閒，遗躅犹未灭。得风枯条鸣，将霜远天洁。怅矣不同时，谁慰授衣节。
东皋闲居
作者：厉鹗
朝代：清
体裁：五言律诗

白袷成新隐，青苔遍旧蹊。水明村里外，树罨屋东西。菜把官羊敌，茶香佛粥齐。慨焉思静侣，安得手同携。
东阿逆旅壁有无名氏绝句云霜树微茫月半环解鞍茅店且偷闲行人过尽严更发一盏寒灯满屋山次韵一首
作者：厉鹗
朝代：清
体裁：七言绝句

断岫层峦似玦环，客亭挂策夕阳闲。重来柳发疏于我，满眼寒云话故山。
东风第一枝·癸卯元夕雪晴
作者：厉鹗
朝代：清

拂柳蛾消，妆梅鹤瘦，玉烟吹散无影。放教明月初圆，最怜倚篝漏永。街泥不断，已减却、灯边游兴。料粟肌、笼袖香留，笑里有人偷并。占响卜、紫姑谁證。思旧约、素娥暗省。一番花信添寒，十分草痕洗净。凝情买夜，漫再认、飞鸾窥镜。悔少年、争逐轻尘，得似煮茶风景。
严朗屋写小像为杜子春事索题四首·其一
作者：厉鹗
朝代：清
体裁：七言绝句

长安游戏倦风埃，论到钱愚剧可哀。脱手紫标三百万，杜郎侠骨本仙才。
严朗屋写小像为杜子春事索题四首·其三
作者：厉鹗
朝代：清
体裁：七言绝句

丹砂成土发成丝，月下空封六一泥。毕竟求仙因药误，被纨饮酒是男儿。
严朗屋写小像为杜子春事索题四首·其二
作者：厉鹗
朝代：清
体裁：七言绝句

云台峰顶约骖鸾，𣏌犬芝童觅最难。上界曾闻足官府，囊空不剩一钱看。
严朗屋写小像为杜子春事索题四首·其四
作者：厉鹗
朝代：清
体裁：七言绝句

君如夷甫不言钱，却采虞初入简编。归去但寻梅尉女，挑灯细话小游仙。
中元夜同舒云亭明府竹田瓯亭诸君汎湖
作者：厉鹗
朝代：清
体裁：七言律诗

游云吹尽一轮孤，碧涨光连里外湖。买得迎凉新舫子，来看卧水玉浮图。柳边夜笛清逾迥，山际秋灯淡欲无。共惜前汀好风露，坡仙逝矣不堪呼。
中塔院礼真歇禅师塔
作者：厉鹗
朝代：清
体裁：五言律诗

静院无人迹，看碑拜蜀僧。过墙禽动竹，开户鼠翻藤。寂灭超诸相，安闲得上乘。依然蕉叶塔，谁更续心灯。
中秋夜广陵看山楼对月
作者：厉鹗
朝代：清
体裁：七言律诗

连宵积雨卷滂沱，洗出秋容与素娥。淮海东来寒一点，阑干下视眇层波。细寻桂子乡关远，苦恋箫声夜思多。赖有主人能酌客，肯教邀影对红螺。
中秋夜感旧
作者：厉鹗
朝代：清
体裁：七言律诗

疏帘髣髴见明姿，碧浪湖头月出时。正泬寥天无处觅，最团圆夜似来迟。钟陵甲帐沦前谪，鱼岭遗衫断后期。折得秋花香在手，鬓云犹记一枝垂。
中秋对月怀都下故人
作者：厉鹗
朝代：清
体裁：七言律诗

玉宇无穷望眼宽，不辞清露湿杯盘。秋来南国宜高卧，月傍东城得早看。豆叶响回三径静，桂花风入二毛寒。谁招遮日长安手，直到天明共倚阑。
中秋日陆芸轩招同人游南屏观米南宫摩崖琴台字分韵
作者：厉鹗
朝代：清
体裁：古风

南山秋争高，弥望翠屏展。陆子柘湖来，招寻兴不浅。入林导白足，幽径逾偃蹇。斗折攀寿藤，仄行仆积藓。逶迤穿风穴，潭岛凡几转。湖光似明蟾，屈曲浸苍巘。举俗重宵游，我辈及昼衍。侧闻米漫士，题字剔蜗篆。琴台为谁书，健笔犹可辨。清音自有馀，佳名非枉践。古人去已遥，得酒聊共遣。
中秋月夜吴兴城南鲍氏溪楼作
作者：厉鹗
朝代：清
体裁：古风

银云洗鸥波，月出玉湖口。照此楼下溪，交影卧槐柳。圆辉动上下，素气浮左右。坐迟月入楼，寂寂人定后。裴回委枕簟，窈窕穿户牖。言念婵媛子，牵萝凝伫久。纳用沈郎钱，笑沽乌氏酒。白蘋张佳期，彤管劳掺手。乘月下汀洲，遥山半衔斗。明当渡江时，复别溪中叟。
临平道中
作者：厉鹗
朝代：清
体裁：七言绝句

堤畔人家望转遥，映山临水竹萧萧。风回微雪瓜皮艇，云破平林板凳桥。
为商宝意悼亡妾环娘次韵四首·其一
作者：厉鹗
朝代：清
体裁：七言律诗

茫茫爱水正无边，曾说佳名玉字连。解后那堪成夜恨，循来犹记困春眠。依稀朱鸟窗中事，短折霓裳曲里年。倒泻天河作平地，人閒终不罢相怜。
为商宝意悼亡妾环娘次韵四首·其三
作者：厉鹗
朝代：清
体裁：七言律诗

骑去青鸾入杳冥，檀郎从此号商星。草名怀梦真成幻，衣可招魂岂有灵。弟子尚留吹了笛，侍儿忍捧诵残经。扁舟共汎寻常事，肠断东风槜李亭。
为商宝意悼亡妾环娘次韵四首·其二
作者：厉鹗
朝代：清
体裁：七言律诗

䈂年拜婿定无差，谁道开花早落花。今日烟波司马泪，当年风月翰林家。鬊云翠减伤琼树，臂玉香消失绿华。可惜宝陁勤礼处，不求共命作频伽。
为商宝意悼亡妾环娘次韵四首·其四
作者：厉鹗
朝代：清
体裁：七言律诗

从来薄命是佳人，槿艳殊沤莫认真。归葬稽山终化土，前生瑶岛本无尘。可能消领诗中意，何限低回画里身。官路多辛头白早，知君不复更寻春。
为堇浦悼亡姬
作者：厉鹗
朝代：清
体裁：七言律诗

知君急泪制无因，客舍惊闻玉化尘。梦断画帘微有雨，归来锦瑟但如人。碧桃落尽空留子，白发生多最苦春。想到金台定情夜，残灯向壁唤真真。
义石谣
作者：厉鹗
朝代：清
体裁：古风

武担有石镜，祇照妖魄啼。昭陵有石马，但解中宵嘶。长溪岭下松楸地，石人将移宁陨坠。无数青萤照漆灯，忆君长是垂铅泪。溪风飒飒石人语，吁嗟得新毋捐故。
九日半槎招集行庵以仇英画渊明像为供分得归字
作者：厉鹗
朝代：清
体裁：古风

天公惜重九，昨雨今朝晖。出郭有成约，小筑傍禅扉。兰𨶶一弹指，密林翠四围。刁调无罢风，将作焜黄飞。抚时共清欢，几榻含幽微。慨然想陶公，妙画犹依稀。如诗枯而腴，相者空举肥。采菊荐一卮，愿为公白衣。俯仰千载下，人事多纆徽。此中有真意，非公谁与归。
九日同东扶游栖霞岭诸兰若六首 其一 净业庵
作者：厉鹗
朝代：清
体裁：古风

城中厌喧卑，寻山事幽屏。旁舍启树阴，叶下秋更静。刹那悟尘缘，香寒对僧影。
九日同东扶游栖霞岭诸兰若六首 其三 法螺庵
作者：厉鹗
朝代：清
体裁：古风

同游皆净侣，契此林下居。翳翳半峰影，空院生寒初。迷方未云指，尘迹遂来疏。
九日同东扶游栖霞岭诸兰若六首 其二 白莲庵
作者：厉鹗
朝代：清
体裁：古风

安禅最高巅，南峰俯突兀。萧条白芙蕖，池荒香不发。微谛亦已忘，疏磬散清樾。
九日同东扶游栖霞岭诸兰若六首 其五 近溪庵
作者：厉鹗
朝代：清
体裁：古风

隔溪已延伫，入门山幽幽。暗泉不闻响，窈然林壑秋。何时期支公，巾瓶复兹游。
九日同东扶游栖霞岭诸兰若六首 其六 懒云窝
作者：厉鹗
朝代：清
体裁：古风

残阳在檐閒，空翠落如雨。道人摧贡高，留客尝法乳。向夜依禅关，唯有云几缕。
九日同东扶游栖霞岭诸兰若六首 其四 帆庵
作者：厉鹗
朝代：清
体裁：古风

石路转蒙茏，何处寻梵放。帆庵始知名，高阁时可望。竹风起夕阴，萧瑟难具状。
九日同全谢山吴瓯亭诸君游城东报国院
作者：厉鹗
朝代：清
体裁：七言律诗

寂寥九日也悤悤，乘兴同过古院中。蔬圃虫鸣秋境界，竹房人语佛家风。黄花且止盈樽酒，碧水聊窥两鬓蓬。更有断肠成昨梦，神清无复到城东。
九日望亭舟中
作者：厉鹗
朝代：清
体裁：五言律诗

辛苦阴霖歇，苍茫野色秋。百年浑作客，九日又扁舟。多病黄花避，长歌白鸟留。从来望亭驿，烟树迥含愁。
九日送西颢之武昌二首·其一
作者：厉鹗
朝代：清
体裁：五言律诗

今日一樽酒，壮君行色无。登高何地是，送远更心孤。樊口波涛落，怡亭木叶枯。应添感秋句，重叠付奚奴。
九日送西颢之武昌二首·其二
作者：厉鹗
朝代：清
体裁：五言律诗

明时身不试，军府惜蹉跎。月尚南楼好，人逢上客过。飞笺流翠墨，开宴倒金荷。应念衡门下，西风独养疴。
九日雨中集葭白斋
作者：厉鹗
朝代：清
体裁：七言律诗

年年秋禊在天涯，伏雨阑风亦复佳。梦语蝉连同短榻，乡心鹤望绕闲阶。醉依菊垡攲斜坐，静检书签次第排。不是故人齐臭味，登高无地可开怀。
九月一日同丁敬身张希亮金以宁符圣几游天龙寺石壁上有太平兴国六年心经门外八卦田即宋郊坛故迹次登天真寺灵化洞侧刻字云梁龙德元年岁次辛巳十一月壬午朔一日天下都元帅吴越国王镠建置钱王拜郊台也此寺登眺最为江山胜处
作者：厉鹗
朝代：清
体裁：七言律诗

山势龙飞护佛埸，后游佳处未渠央。写经某甲存荒壁，迎客单丁到上方。满眼云涛看起灭，接天草树管兴亡。萧然欲下催诗雨，相送沿村稻半黄。
九月三日晓行西马塍作
作者：厉鹗
朝代：清
体裁：五言律诗

行过马塍庙，背湖西复西。天清山色近，晓冷叶声齐。秋水苕川似，荒烟菌阁迷。幽偏诗易得，不尽古今题。
九月三日池上
作者：厉鹗
朝代：清
体裁：七言绝句

片段残云都卷尽，水边秋思渺无涯。西风吹过徐熙鸭，丁倒莲房摇箭靫。
九月五日南山纪游三首 其一 石屋
作者：厉鹗
朝代：清
体裁：古风

秋晴风满山，破寺娱清昼。石作鬼面皴，树比佛胛瘦。天横寻丈碧，幽幽坐云构。摩挲辨题名，苔蚀半脱漏。
九月五日南山纪游三首 其二 水乐洞
作者：厉鹗
朝代：清
体裁：古风

径折穿羊肠，复洞空响接。清游宛前事，七稔等交睫。裂石出怪衫，黏竹见寒蝶。乞此流水声，洗我双荷叶。
九月十三夜月
作者：厉鹗
朝代：清
体裁：五言律诗

夜静楼阴直，萧寥犬吠阑。江声喧岁稔，霜信压秋残。桃叶经教诵，巴童药遣丸。无眠五更转，隙月近人寒。